Malaysia sambut baik sokongan terhadap konsensus Asean berhubung Myanmar

Sokongan rakan Asean termasuk Amerika Syarikat (AS) amat dialu-alukan dalam melaksanakan ‘Konsensus Lima Perkara’ yang dicapai pemimpin blok serantau itu dalam menangani krisis di Myanmar, kata Menteri Kanan Luar Negeri Hishammuddin Hussein.Dalam kenyataan Mesyuarat Peringkat Menteri Asean-AS yang diadakan secara maya pada Rabu, Hishammuddin menegaskan konsensus yang dicapai di Jakarta itu penyelesaian penting dan merintis jalan untuk Asean terbabit dan membantu Myanmar kembali kepada keadaan normal.Beliau berkata, konsensus itu turut mengukuhkan sokongan blok ini terhadap transisi demokratik, proses keamanan dan turut merangkumi pembangunan ekonomi di negara itu.“Malaysia mengulangi gesaan supaya ketegangan di Myanmar diredakan kerana ia adalah perkara yang mesti diutamakan. Kami menggesa semua pihak supaya membantu mewujudkan persekitaran kondusif bagi mengembalikan dialog kebangsaan dan melaksanakan proses rundingan,” katanya.Lima perkara itu adalah: menamatkan keganasan, mengadakan rundingan konstruktif membabitkan semua pihak, Asean menghulurkan bantuan kepada Myanmar, wakil khas Asean dilantik untuk memimpin rundingan dan membenarkan wakil Asean melawat negara itu.Mengenai isu Rohingya, Hishammuddin memuji peranan AS menangani keadaan di negeri Rakhine serta mengalu-alukan ikrar terbaru negara itu menyumbang AS$155 juta untuk pelarian Rohingya, mendirikan kem di Bangladesh dan membantu etnik Rohingya dan penduduk lain yang terjejas di Myanmar.Pada masa sama, beliau turut berusaha mendapatkan bantuan daripada rakan Asean seperti AS dalam menimbang menerima lebih banyak pelarian Rohingya di Malaysia untuk ditempatkan di negara ketiga.Hishammuddin turut menyentuh isu Laut China Selatan dengan menyatakan Malaysia teguh dengan pendiriannya bahawa perkara itu mesti diselesaikan secara aman dan konstruktif menerusi dialog dan rundingan, menggunakan saluran diplomatik sejajar dengan undang-undang antarabangsa termasuk UNCLOS 1982.Beliau menegaskan, hubungan berterusan serta perkongsian maklumat amat penting bagi mengelak sebarang kejadian luar jangka atau insiden di perairan itu, merujuk kepada keadaan sensitif sejak sekian lama.“Saluran komunikasi kami sentiasa terbuka untuk AS. Perlu ditegaskan, sebagai negara yang turut menuntut hak, Laut China Selatan kekal menjadi isu penting buat kami dan melindungi kestabilan serantau akan sentiasa menjadi keutamaan kami.“Kami akan berusaha sedaya upaya bagi memastikan perairan ini kekal bebas dan terbuka, selamat dan menguntungkan untuk laluan dagang, tanpa sebarang kerisauan berlakunya keganasan,” katanya.Hishammuddin turut menyentuh isu Semenanjung Korea dengan menyatakan bahawa AS mempunyai peranan penting bersama pihak yang terbabit bagi menghalang Korea Utara meneruskan pembinaan senjata nuklear, sejajar dengan keputusan Majlis Keselamatan Pertubuhan Bangsa-Bangsa Bersatu (PBB).“Penerusan dialog AS dan Korea Utara serta antara Seoul dengan Pyongyang amat penting bagi membina persekitaran kondusif bagi membolehkan rundingan diteruskan,” katanya.Usaha membina keyakinan turut mesti diteruskan kerana ia mampu meraih kepercayaan serta menggalakkan Pyonyang terus kekal di meja rundingan, kata Hishammuddin.


Kejayaan program vaksinasi, bakul makanan padah buat pembangkang

Pada 16 Julai lalu sejumlah 4,839 kenderaan diarah berpatah balik kerana cuba merentas negeri dipercayai untuk balik ke kampung halaman bagi menyambut Hari Raya Aidiladha. Mereka dipercayai menggunakan surat kebenaran rentas negeri Kementerian Perdagangan Antarabangsa dan Industri (Miti).Perkara ini sudah diduga akan berlaku setiap kali menjelang musim perayaan walaupun negara masih berada dalam tempoh perintah kawalan pergerakan (PKP) Fasa Satu Pelan Pemulihan Negara. Jelaslah apa yang berlaku ketika sambutan Aidilfitri yang lalu tidak pernah mahu dijadikan iktibar.Pada sambutan Hari Raya Aidilfitri Mei lalu, aktiviti rentas negeri telah mencetuskan 36 kluster Covid-19  melibatkan sebanyak 1,109 kes positif dalam kluster-kluster tersebut hasil saringan ke atas 4,047 individu dengan kadar positiviti 25.1%. Jangkitan itu turut menyumbang kepada kematian sebagaimana berlaku di Kelantan dan Terengganu apabila ada kes yang mana satu keluarga dijangkiti dengan virus tersbut.Kerajaan sudah banyak kali belajar dan memperoleh pengajaran daripada apa yang berlaku pada sambutan lebaran lalu. Setiap kali tercetusnya kluster baru akibat perbuatan rentas negeri ini, si pelaku akan dipersalah dan dikecam tetapi tidak seteruk kecaman ke atas kerajaan. Apa sahaja yang berlaku akibat pandemik ini, kerajaan sahaja dipersalahkan.Samalah dengan apa yang berlaku sekarang ini. Kerajaan terus dipersalah dan dicap sebagai kerajaan gagal hanya kerana kes jangkitan yang naik mendadak sedangkan fenomena ini berlaku di seluruh dunia akibat serangan terbaharu gelombang ketiga Covid-19. Malaysia juga tidak terkecuali.Ketika ini berpuluh-puluh negara di dunia yang sebelum ini sudah seperti mahu kembali kepada kehidupan biasa seperti dahulu, mengenakan semula perintah berkurung, darurat atau perintah kawalan pergerakan dengan prosedur operasi standard (SOP) lebih ketat akibat peningkatan luar biasa terutama kes jangkitan varian terbaharu yang lebih bahaya.Tidak perlu pergi jauh, lihatlah apa yang berlaku di negara-negara sekeliling dan berdekatan Malaysia. Di Jepun sebagai contoh, peningkatan kes memberi tekanan kepada sistem kesihatan di negara tersebut. Kelengkapan katil di unit rawatan rapi (ICU) kebanyakan hospital tidak mencukupi, malah ada hospital sudah tidak mahu menerima pesakit sehingga terpaksa di hantar ke hospital di wilayah lain. Pesakit-pesakit umum seperti mangsa kemalangan jalan raya dan serangan jantung juga tidak dapat diterima lantaran terlalu ramai pesakit Covid-19.Singapura pula mengeluarkan peringatan tegas kepada penduduknya yang masih belum menerima vaksin dan warga emas agar hanya duduk di rumah dalam tempoh beberapa minggu ini. Sebanyak 88 kes jangkitan terbaharu dikesan Ahad lalu yang berpunca daripada kluster bar dan pusat karaoke. Sebagai langkah pencegahan juga, republik itu mengarahkan semua pasar basah dan makanan laut ditutup serta-merta.Pakar-pakar kesihatan awam Myanmar pula menjangka 50% daripada 55 juta penduduk negara itu berhadapan dengan ancaman jangkitan varian Alpha dan Delta dalam tempoh tiga minggu. Malah mereka tidak menolak kemungkinan jika perkara ini berlaku, jumlah rakyat negara tersebut boleh berkurangan antara 10 hingga 15 juta orang apabila pandemik ini berakhir. Para pesakit Covid-19 di negara itu juga berhadapan dengan kekurangan balang dan bekalan oksigen yang kritikal.Indonesia pula merekodkan lebih banyak kes harian berbanding India sejak akhir-akhir ini sekali gus memintas India  sebagai pusat jangkitan pandemik Covid-19 di Asia. Negara itu juga berhadapan dengan tekanan yang boleh melumpuhkan sistem kesihatan negara. Situasi sebenar di negara itu mungkin lebih buruk kerana ujian saringan Covid-19 tidak dijalankan secara besar-besaran. Satu survei yang dijalankan menunjukkan lebih separuh daripada 10.6 juta penduduk Jakarta dijangkiti virus tersebut.Hanya kerana angka jangkitan meningkat walaupun tidak seteruk negara-negara jiran lain, kepimpinan negara dituduh gagal. Kumpulan ini yang diketuai oleh pemimpin parti pembangkang dan segelintir pemimpin Umno yang gila kuasa bagimanapun mengambil sikap memejam mata dan menutup telinga kepada kejayaan kerajaan dalam pelaksanaan pelbagai program dan inisiatif bagi membantu rakyat untuk keluar daripada pandemik ini.Semenjak Covid-19 melanda negara, kerajaan telah melaksanakan berbagai-bagai pakej bantuan dan inisiatif berjumlah RM340 bilion bagi merangsang ekonomi.  Pakej bantuan ini telah memanfaatkan lebih 20 juta ahli isi rumah serta lebih daripada dua juta perniagaan dengan suntikan ekonomi melebihi RM200 bilion. Terdapat lebih daripada RM100 bilion lagi daripada nilai pakej rangsangan untuk disalurkan sepanjang tahun ini. Sebagai tambahan, pakej tersebut dilengkapi oleh inisiatif Belanjawan 2021 berjumlah RM322.5 bilion .Ini termasuk program vaksinasi. Program Imunisasi Covid-19 Kebangsaan (PICK) setakat ini berjaya memberi kira-kira 400,000 dos  sehari dan akan dipertingkatkan sehingga mencapai kadar suntikan sehingga setengah juta dos sehari. Menerusi program berkenaan, dijangkakan 100% populasi dewasa di Malaysia akan menerima dos lengkap vaksin menjelang Oktober ini. Pada jangkaan awal, 80% penduduk Malaysia akan menerima dos lengkap vaksin menjelang suku pertama 2022 sebelum dipercepatkan kepada bulan Disember 2021.Sehingga semalam sejumlah 14.3 juta rakyat Malaysia sudah menerima vaksin dengan 9.8 juta menerima dos pertama dan 4.5 juta sudah menerima dua dos. Perdana Menteri Muhyiddin Yassin beberapa kali menegaskan bahawa vaksinasi adalah kunci utama kejayaan melawan Covid-19. Bagi tujuan itu kerajaan telah menempah lebih 76.1 juta dos vaksin.Kerajaan juga mengumumkan program bantuan bakul makanan dalam pakej Perlindungan Rakyat dan Pemulihan Ekonomi (Pemulih) bagi memastikan tidak ada rakyat di negara ini berlapar. Bagi memastikan kumpulan atau golongan terkesan itu tidak ketinggalan, sejumlah RM300,000 diperuntukkan kepada setiap ahli Parlimen termasuk pembangkang. Masyarakat Orang Asli juga diberi peruntukan RM10 juta bagi program yang sama.Beberapa hari lalu pula, perdana menteri melancarkan satu lagi program bakul makanan iaitu Bakul Prihatin Negara yang melibatkan pengagihan 420,000 bakul bantuan barangan keperluan kepada 1.68 juta penerima dengan peruntukan RM21 juta. Ini merupakan satu lagi komitmen kerajaan dalam memelihara kesejahteraan rakyat dan masyarakat yang terjejas ekoran pandemik.Ketika seluruh rakyat bersyukur menerima dua inisiatif penting bagi melawan pandemik dan membantu kehidupan rakyat, parti-parti pembangkang dan segelintir pemimpin Umno yang gila kuasa sebaliknya melihat kedua-dua inisiatif ini adalah ancaman terbesar kepada mereka untuk kembali berkuasa.Kejayaan dua-dua program ini sudah pasti akan mengecewakan mereka kerana mereka sudah tidak ada lagi dua isu penting untuk ditunggangi. Tidak hairanlah ada segelintir pemimpin politik meminta agar gerakan menjatuhkan kerajaan sedia ada dilakukan sekarang ketika isu Covid-19 masih lagi panas.Dengan kata lain mereka tidak mahu program vaksinasi dan bakul makanan ini berakhir dengan kejayaan kerana kejayaan kedua-dua program ini adalah padah besar yang boleh membuka jalan kematian kepada parti-parti politik tersebut!Saladin Hassan Saleh adalah pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Mahkamah Singapura akan putuskan nasib banduan Malaysia 48 jam sebelum pelaksanaan

Mahkamah Singapura akan mendengar cabaran terhadap hukuman mati ke atas banduan cacat mental warga Malaysia kira-kira 48 jam sebelum hukuman mati dijalankan di Penjara Changi pada 10 November.M Ravi, peguam terkenal mewakili Nagaenthran K Dharmalingam yang disabitkan kesalahan dadah sedekad lalu, berkata beliau memfailkan cabaran perlembagaan berdasarkan dua artikel berkaitan hak untuk hidup yang termaktub dalam perlembagaan republik itu selain tanggungjawab Singapura untuk menghormati perjanjian Pertubuhan Bangsa-Bangsa Bersatu (PBB) yang melarang pelaksanaan hukuman mati ke atas orang kurang keupayaan mental atau terencat akal.Ravi berkata mereka menuntut supaya tafsiran Artikel 9 dalam perlembagaan negara itu dibaca selaras dengan tanggungjawab antarabangsa, memetik penghakiman pada 2010 mengenai kepentingan mematuhi perjanjian-perjanjian yang ditandatanganinya.Beliau juga berkata cabaran turut memetik klausa perlembagaan dalam Artikel 12 mengenai hak kesaksamaan dan layanan setara.“Kami akan berhujah bahawa tidak ada hubungan logik pelaksanaan hukuman ke atas Nagaenthran dengan keupayaannya untuk mencegah jenayah kerana ketidakupayaan mental Nagaenthran tidak membolehkannya memahami atau menghargai pencegahan tersebut.“Oleh itu kami berpandangan pelaksanaan hukuman tersebut adalah tidak rasional dan merupakan tindakan melulu oleh kerajaan,” kata Ravi dalam satu kenyataan hari ini.Pada Khamis, kumpulan hak asasi Lawyers for Liberty (LFL) mendedahkan ibunya dimaklumkan melalui surat daripada Perkhidmatan Penjara Singapura bertarikh 26 Oktober bahawa anaknya akan menjalani hukuman mati pada 10 November depan.Nagaenthran disahkan mengalami kecacatan mental dan memiliki tahap IQ yang rendah selain turut didiagnosis memiliki Sindrom Kurang Daya Tumpuan dan Hiperaktif (ADHD).Dia disabitkan pada 2011 kerana mengimport 42.72g diamorfin secara haram dan dijatuhi hukuman mati di bawah Akta Penyalahgunaan Dadah Singapura yang merupakan undang-undang kontroversi namun terus dipertahankan pemimpin negara itu dengan menyifatkannya sebagai pencegah jenayah pengedaran dadah yang berkesan.Pelaksanaan hukuman terhadap Nagaenthran turut mencetuskan kecaman hebat daripada aktivis dan kumpulan hak asasi manusia.“Keputusan Singapura yang bertekad untuk meneruskan pelaksanaan hukuman ini adalah satu hal yang mengejutkan dan memualkan,” kata kumpulan hak asasi yang berpangkalan di Malaysia, LFL.Kumpulan aktivis turut menggesa Putrajaya campur tangan dan merayu bagi pihak Nagaenthran, mengingatkan kerajaan tentang pelantikan Malaysia sebagai anggota Majlis Hak Asasi Manusia PBB baru-baru ini.“Kami menggesa menteri luar untuk campur tangan dan merayu supaya pelaksanaan hukuman ini dihentikan sekali gus mengubah hukuman mati terhadap Nagaenthran kepada hukuman penjara seumur hidup,” kata Angelia Pranthaman dari NGO Sebaran Kasih, sebuah kumpulan anti pelaksanaan hukuman mati selain turut mempersoalkan jadual pelaksanaan hukuman ketika musim perayaan Deepavali.Sekumpulan aktivis masyarakat sivil juga merancang untuk menyerahkan memorandum di Parlimen esok, dalam usaha mengetengahkan kes itu kepada ahli Parlimen Malaysia.Sementara itu, peguam Mahajoth Singh turut mengadakan protes di luar Suruhanjaya Tinggi Singapura di Kuala Lumpur sejak Ahad lalu, dengan harapan ia dapat meningkatkan kesedaran tentang nasib Nagaenthran dan menggesa kerajaan Malaysia turut campur tangan.


PRN Johor akan diadakan pada 12 Mac

Suruhanjaya Pilihan Raya (SPR) hari ini mengumumkan Johor akan mengadakan pilihan raya negeri (PRN) pada 12 Mac depan.Hari penamaan calon pula dijadualkan pada 26 Februari sementara pengundian awal akan diadakan pada 8 Mac.Pengumuman dibuat Pengerusi SPR Abdul Ghani Salleh pada sidang media selepas mempengerusikan mesyuarat khas SPR berhubung PRN itu hari ini.Beliau berkata daftar pemilih pilihan raya (DPPR) yang akan digunakan untuk PRN Johor ke-15 ini adalah Daftar Pemilih Induk 2021 yang dikemas kini sehingga 21 Januari 2022.“Daftar pemilih tersebut mengandungi seramai 2,597,742 pengundi yang terdiri daripada 2,574,835 orang pengundi biasa; 10,955 orang anggota tentera dan pasangan; 11,576 anggota polis dan pasangan Polis Pasukan Gerakan Am serta 376 orang pengundi tidak hadir (PTH) luar negara,” kata beliau.Sementara itu, dalam satu kenyataan, Ghani berkata PRN bagi mengisi kekosongan 56 kerusi Dewan Negeri itu dianggarkan memerlukan peruntukan sebanyak RM96 juta.Beliau berkata seramai 56 orang pegawai pengurus pilihan raya dilantik yang dibantu oleh 186 orang penolong pegawai pengurus manakala 49,290 orang petugas akan dilantik bagi mengendalikan proses PRN tersebut.“Manakala, sebanyak 1,021 buah pusat mengundi biasa yang mengandungi 4,638 tempat mengundi atau saluran dan 63 pusat mengundi awal bagi pengundian yang mengandungi 82 tempat mengundi atau saluran awal akan digunakan,” katanya.Ghani juga berkata sebanyak 962 buah pusat mengundi biasa akan dibuka pada hari mengundi dari 8 pagi sehingga 6 petang manakala baki 59 pusat mengundi akan dibuka mengikut waktu yang telah diwartakan.“Manakala bagi pusat mengundi awal, sebanyak 29 buah pusat mengundi akan dibuka dari pukul 8 pagi hingga 12 tengah hari; lapan buah pusat mengundi dibuka pada pukul 8 pagi sehingga 2 petang manakala 26 buah pusat mengundi akan dibuka pada pukul 8 hingga 5 petang,” katanya.Bagi urusan permohonan undi pos luar negara dan dalam negara, Ghani berkata permohonan undi pos untuk pengundi kategori Borang 1B (warganegara Malaysia yang berada di luar negara) dan kategori 1C (sembilan agensi dalam sektor keselamatan dan kesihatan) dibuka mulai hari ini sehingga 18 Feb.“Permohonan undi pos untuk kategori 1B dan 1C boleh dilaksanakan secara dalam talian. Manakala bagi kategori Borang 1A (petugas pilihan raya, ahli/pegawai SPR, anggota polis, anggota tentera dan petugas media) mula dibuka bermula hari ini sehingga 24 Feb,” katanya.Pemohon untuk undi pos dinasihatkan agar memohon lebih awal di https://myspr.spr.gov.my/.


Belia Sarawak menangi kes tuntutan pelaksanaan Undi 18

Mahkamah Tinggi Kuching hari ini mengarahkan kerajaan untuk melaksanakan peraturan had undi 18 tahun, membolehkan sekitar 135,000 golongan muda Sarawak berusia antara 18 dan 20 tahun untuk mengundi pada pilihan raya akan datang.Keputusan tersebut merupakan satu kemenangan bagi lima belia yang memfailkan semakan semula kehakiman bagi menggesa Putrajaya untuk melaksanakan undang-undang yang menurunkan had umur mengundi dari 21 kepada 18 tahun selepas ia diluluskan secara sebulat suara di Parlimen dua tahun lalu.Ivan Alexander Ong, 19, salah seorang pemohon hari ini berkata kemenangan tersebut adalah tidak dijangka, ketika berharap dapat menghantar mesej jelas bahawa menangguhkan undi 18 adalah “tidak rasional, bercanggah undang-undang dan tidak adil” selain disifatkan sebagai satu “kezaliman kepada pengundi”.“Jadi, saya dan rakan-rakan pemohon yang lain sangat gembira dengan keputusan penghakiman hari ini.“Sekarang, pada pilihan raya umum akan datang, dianggarkan lapan juta pengundi baru akan mengundi, satu angka signifikan yang akan mengubah hala tuju pilihan raya,” kata Ong.“Dalam hal pembaharuan undang-undang ini, anggota Kabinet yang menubuhkan kerajaan juga perlu ada keazaman untuk lakukan pembaharuan.”Dalam kenyataan mengalu-alukan keputusan itu, kumpulan pendesak Undi Sarawak berharap penghakiman sama turut dikeluarkan oleh Mahkamah Tinggi Kuala Lumpur bulan depan, dalam permohonan yang sama oleh 18 pemohon.“Kami harap keputusan hari ini akan menjadi duluan bagi mahkamah di Kuala Lumpur dan menjadi pencapaian penting belia Malaysia.“Dengan keputusan hari ini, belia Malaysia akhirnya dapat melaksanakan hak asasi Perlembagaan yang diperuntukkan dalam menuju ke arah Malaysia yang lebih sejahtera,” kata kumpulan tersebut.Ong, Sharifah Maheerah Syed Haizir, Chang Swee Ern dan Priscilla Grace Poul menamakan kerajaan Malaysia, perdana menteri dan Suruhanjaya Pilihan Raya (SPR) sebagai responden dalam tuntutan semakan kehakiman yang difailkan pada Mei.Mereka menuntut pengisytiharan mahkamah bahawa tindakan menangguhkan pelaksanaan menurunkan had umur 18 tahun untuk mengundi dalam pilihan raya adalah bercanggah dengan undang-undang.Umur mengundi pilihan raya Malaysia diturunkan dari 21 kepada 18 tahun selepas Rang Undang-Undang Perlembagaan (Pindaan) 2019 diluluskan di Dewan Rakyat pada 16 Julai 2019, dan diluluskan di Dewan Negara pada 25 Julai tahun yang sama.Bagaimanapun, pada Mac lalu, SPR berkata Undi 18 dan daftar pemilih automatik hanya akan dilaksanakan selepas 1 September tahun depan berikutan beberapa isu berhubung Covid-19.Ia telah mencetuskan kecaman daripada pelbagai pihak termasuk Khairy Jamaluddin yang merupakan menteri sains, teknologi dan inovasi ketika itu.Mei lalu, kerajaan memberi jaminan akan melaksanakan Undi 18 pada tahun ini.Menurut Takiyuddin yang merupakan menteri undang-undang sebelum ini, SPR masih meneliti beberapa perkara sebelum memuktamadkan perkara itu dan menjangka ia dapat dilaksanakan Julai ini sekali gus membolehkan rakyat Malaysia berumur 18 tahun mengundi pada Pilihan Raya Umum ke-15 (PRU15).


Istana tangguh tarikh akhir serah SD

Yang di-Pertuan Agong Sultan Abdullah Sultan Ahmad Shah berkenan melanjutkan tarikh akhir untuk parti politik mengemukakan akuan bersumpah (SD) berhubung calon pilihan perdana menteri kepada 2.00 petang esok.
Tarikh akhir itu pada mulanya ditetapkan pada pukul 2.00 petang hari ini, ketika pemimpin gabungan Pakatan Harapan (PH) Anwar Ibrahim dan Perikatan Nasional (PN) Muhyiddin Yassin itu sedang bersaing mendapatkan sokongan yang diperlukan untuk membentuk kerajaan baru berikutan keputusan pilihan raya umum yang tidak muktamad pada Sabtu lalu.
Istana Negara dalam satu kenyataan berkata, keputusan Agong ituadalah susulan daripada permintaan pemimpin parti politik serta gabungan yang diterima istana hari ini.
"Baginda menyeru dan menasihati seluruh rakyat bersabar dan bertenang sehingga proses pembentukan kerajaan baharu dan pencalonan bakal perdana menteri Malaysia ke-10 selesai," katanya.


Jho Low, bapa dihukum penjara kerana hina mahkamah

Ahli perniagaan dalam buruan Low Taek Jho atau Jho Low dan bapanya, Larry Low Hock Peng dijatuhi hukuman penjara kerana melanggar pembekuan aset atau perintah injunksi Mareva yang dikeluarkan mahkamah pada Mac dan April tahun ini yang memerlukan mereka mendedahkan lokasi keberadaan dan aset mereka.
Hakim Mahkamah Tinggi Hayatul Akmal Abdul Aziz mengeluarkan waran komital itu selepas membenarkan permohonan peguam 1Malaysia Development Berhad, Siva Kumar Kanagasabai.
1MDB dan anak syarikatnya Global Diversified Investment Company Ltd (sebelum ini dikenali sebagai 1MDB Global Investments Ltd) memfailkan permohonan komital itu pada Mei, selepas tidak menerima sebarang maklum balas daripada defendan berdasarkan injunksi Mareva.
Ketika ditemui pemberita selepas prosiding itu, Kumar berkata hakim juga memerintahkan kedua-duanya membayar kos RM5,000.
"Hakim juga menjatuhkan hukuman penjara sehingga penghinaan itu diselesaikan,” jelas peguam itu.
Semasa prosiding hari ini, kedua-dua individu iaitu anak dan bapa tidak diwakili peguam kerana peguam mereka daripada Tetuan Valen, Oh & Partners telah menarik diri pada Julai lepas.
Pada 12 Ogos lepas, mahkamah membenarkan 1MDB dan Global Diversified Investment Company memulakan prosiding penghinaan mahkamah terhadap mereka.
Kedua-dua syarikat itu memperoleh injunksi ex-parte Mareva pada 15 Mac, dan ia dilanjutkan pada 20 April, iaitu syarikat tersebut memohon untuk membekukan aset AS$1.03 bilion milik Jho Low dan aset bapanya AS$401.5 juta, yang dikatakan mempunyai kaitan dengan 1MDB.
Jho Low dan bapa sepatutnya mendedahkan keberadaan mereka kepada 1MDB dan anak syarikat, dalam tempoh 14 hari dari tarikh perintah pada 15 Mac dan 20 April atas arahan peguam mereka. Mereka tidak berbuat demikian.
Berikutan kegagalan mereka mematuhi seperti yang diarahkan, 1MDB dan anak syarikatnya memulakan prosiding penghinaan itu.


Operator pengangkutan awam di Sabah, Sarawak perlu patuhi SOP khusus

Semua operator dan penyedia perkhidmatan pengangkutan awam di Sabah dan Sarawak diingatkan supaya mematuhi prosedur operasi standard (SOP) khusus yang berkaitan dengan negeri masing-masing bagi menguruskan operasi perkhidmatan mereka.Kementerian pengangkutan dalam kenyataan hari ini berkata disebabkan keadaan tertentu yang unik bagi Sabah dan Sarawak, Jawatankuasa Pengurusan Bencana Negeri (JPBN) masing-masing dibenarkan untuk mengemukakan SOP yang paling sesuai dengan persekitaran tempatan semasa perintah kawalan pergerakan (PKP).Bagaimanapun, semua SOP ini perlu mendapat kelulusan sewajarnya daripada ketua pengarah kesihatan.“Oleh demikian, terdapat perbezaan SOP tertentu di negeri Sabah dan Sarawak berbanding SOP yang dipraktikkan di seluruh negara.“Ini tercermin dengan adanya perubahan terhadap Pencegahan dan Pengawalan Penyakit Berjangkit (Langkah-langkah di dalam kawasan Tempatan Jangkitan) (No. 3) Peraturan 2021 berkuat kuasa 22 Jun 2021 yang merangkumi peruntukan khas yang berkaitan dengan pengendalian pergerakan di negeri Sabah,” menurut kenyataan itu.Kenyataan ini dikeluarkan berikutan laporan seorang pemandu e-hailing di Sabah yang telah dikenakan notis kompaun pada 12 Jun lepas kerana cuba membawa pekerja sektor perlu merentasi sempadan dua daerah.Susulan pindaan tersebut, JPBN Covid-19 Sabah telah mengeluarkan kenyataan memberi kebenaran rentas daerah meliputi Kota Kinabalu, Putatan dan Penampang kepada perkhidmatan e-hailing dan teksi yang berdaftar dengan e-hailing dengan pematuhan SOP Majlis Keselamatan Negara (MKN) tanpa memerlukan surat kebenaran rentas daerah daripada polis, berkuat kuasa semalam.“SOP ini akan dikemas kini dari semasa ke semasa bertujuan mengekang dan mencegah penularan wabak Covid-19 di seluruh negara.“Kementerian pengangkutan akan terus memantau keadaan berkaitan dengan sektor pengangkutan dan logistik serta mengesyorkan kepada MKN langkah-langkah bersesuaian dalam usaha membendung penularan wabak Covid-19,” menurut kenyataan itu.Perkhidmatan teksi dan kenderaan e-hailing di Semenanjung Malaysia diklasifikasikan sebagai perkhidmatan perlu sepanjang tempoh pelaksanaan perintah kawalan pergerakan (sekatan pergerakan penuh) bermula 1 Jun 2021 serta dibenarkan untuk beroperasi antara daerah dan negeri hanya bagi tujuan membawa penumpang yang telah mendapat kebenaran pihak berkuasa berkaitan.Pemandu teksi boleh mendapatkan surat kelulusan melalui Sistem Maklumat Industri Logistik (Smile) di bawah seliaan MOT, https://application.mot.gov.my, manakala kelulusan untuk pemandu kenderaan e-hailing dikeluarkan oleh pengendali atau operator syarikat masing-masing.“Para penumpang yang menggunakan perkhidmatan teksi atau e-hailing untuk perjalanan antara negeri atau daerah perlu mendapatkan kebenaran pergerakan mengikut SOP yang ditetapkan oleh MKN,” menurut kenyataan itu.


Polis tahan 4 warga asing kes video sokong ahli politik India hina Nabi Muhammad

Polis menahan empat lelaki warga Nepal selepas disyaki terbabit dalam kes sebuah video tular di aplikasi TikTok mengenai pendirian menyokong perjuangan ahli politik dari India yang membuat penghinaan terhadap Nabi Muhammad.
Pengarah Jabatan Siasatan Jenayah (JSJ) Bukit Aman Abd Jalil Hassan berkata kesemua individu berusia 26 hingga 27 tahun ditahan di Meru, Klang hari ini oleh anggota Unit Siasatan Jenayah Terkelas, Bahagian Pendakwaan/Undang-Undang (D5) JSJ Bukit Aman dengan kerjasama ibu pejabat polis Klang Utara.
Beliau berkata polis turut merampas peranti dipercayai digunakan untuk merakam dan memuat naik hantaran yang ditularkan itu.
“Usaha untuk mengesan suspek yang bebas masih diteruskan dan individu yang terlibat dalam rakaman video itu diminta tampil bagi membantu siasatan,” katanya dalam kenyataan hari ini.
Abd Jalil berkata orang ramai yang mempunyai maklumat berhubung kejadian diminta tampil menyalurkan maklumat kepada Unit Siasatan Jenayah Terkelas D5 JSJ Bukit Aman di talian 03-22666071.
Katanya kes disiasat mengikut Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut, Seksyen 505 (b) Kanun Keseksaan iaitu kenyataan menyebabkan atau mungkin menyebabkan ketakutan atau kegentaran awam dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.
Terdahulu, tular sebuah rakaman video berdurasi 18 saat memaparkan sekumpulan warga asing berkumpul di hadapan kuil Batu Caves dan menyatakan pendirian menyokong perjuangan Hindu Samachar serta tindakan Nupur Sharma, ahli politik dari parti Bharatiya Janata yang mengeluarkan kenyataan berbaur penghinaan terhadap Nabi Muhammad.


Umno, DAP dijangka bertembung ketika BN calonkan muka baru dalam PRN Melaka

Barisan Nasional (BN) hari ini mengumumkan ia hanya akan mengekalkan empat calon penyandang kerusi DUN bagi menghadapi Pilihan Raya Negeri (PRN) Melaka pada 20 November depan, di mana parti utamanya, Umno dijangka bertembung dengan DAP di sekurang-kurangnya satu kerusi.Timbalan Pengerusi BN Mohamad Hasan ketika mengumumkan senarai calon berkata 86% daripada mereka adalah muka baru.Empat calon penyandang yang dikekalkan ialah Ketua Menteri Sulaiman Md Ali; Pengerusi Jawatankuasa Kesihatan dan Anti Dadah Rahmad Mariman; Pengerusi Jawatankuasa Pelancongan, Warisan dan Kebudayaan Muhammad Jailani Khamis; dan Zaidi Attan.Empat calon penyandang yang dikekalkan ialah Ketua Menteri Sulaiman Md Ali; Exco Kesihatan dan Anti Dadah Rahmad Mariman; Exco Pelancongan, Warisan dan Kebudayaan Muhammad Jailani Khamis; dan Zaidi Attan.Jailani memenangi kerusi DUN Rembia atas tiket PKR pada Pilihan Raya Umum ke-14 (PRU14) sebelum meninggalkan parti itu dan menyertai Umno pada 1 Januari.“Kita mencalonkan 20 kerusi Umno, tujuh MCA dan satu MIC pada PRN kali ini,” kata Mohamad dalam majlis pengumuman calon di Pusat Dagangan Dunia (WTC) di Kuala Lumpur hari ini.Turut hadir kepimpinan komponen BN termasuk Wee Ka Siong dan Penasihat BN Najib Razak. Umno dijangka bertembung dengan DAP di sekurang-kurangnya satu kerusi, dengan Kalsom Nordin dan Muhamad Danish Zainudin yang bakal bertanding di kerusi DUN Pengkalan Batu.Pada PRU14, kerusi Pengkalan Batu dimenangi Norhizam Hassan Baktee yang mewakili DAP. Bagaimanapun, beliau kemudian keluar parti itu pada November tahun lalu bagi memberi sokongan kepada blok BN sekali gus menjatuhkan pentadbiran kerajaan Pakatan Harapan (PH) di Melaka. Kerajaan BN yang menduduki tampuk pentadbiran kerajaan negeri sejak November tahun lalu bagaimanapun jatuh selepas Norhizam dan tiga rakan sejawatannya di DUN Melaka menarik sokongan terhadap Ketua Menteri Sulaiman Md Ali menyebabkan DUN terbubar pada 4 Oktober lalu. PRN Melaka bakal diadakan pada 20 November depan dengan sekurang-kurangnya tiga gabungan politik utama iaitu PH, BN dan Perikatan Nasional (PN) dijangka bakal bertembung.


Taiwan terima kunjungan delegasi Speaker AS Nancy Pelosi

Sejurus mengakhiri lawatannya ke Malaysia pada Selasa, Speaker Dewan Perwakilan Amerika Syarikat (AS) Nancy Pelosi meneruskan perjalanan ke Taiwan meskipun berdepan amaran termasuk ancaman tindakan ketenteraan.
Ketibaan Pelosi disambut Menteri Luar Taiwan Joseph Wu sebaik beliau mendarat di Lapangan Terbang Taipei Songshan kira-kira 10.44 malam waktu tempatan (1444GMT), lapor Agensi Anadolu.
Dua hotel telah ditempah untuk penginapan para delegasi kongres dan pegawai AS.
Beijing sebelum ini telah menghantar mesej menggesa ahli parlimen AS itu membatalkan lawatannya, yang tidak termasuk dalam atur cara lawatan rasminya ke empat negara Asia.
Pelosi melawat Singapura pada Isnin, sebelum berkunjung ke Malaysia dan dijadual melawat Korea Selatan dan Jepun.
Kunjungan Pelosi itu menjadikan beliau ahli politik AS berpangkat tinggi pertama yang melawat Taiwan untuk tempoh 25 tahun.
Beliau juga akan mengadakan pertemuan dengan Presiden Tsai Ing-wen dan ahli politik Taiwan.
Kali terakhir ahli politik AS melawat Taiwan ialah ketika kunjungan Newt Gingrich dari Republikan pada tahun 1997.
Pegawai tertinggi Taiwan berdiam diri mengenai kunjungan Pelosi, sehingga menimbulkan kebimbangan Beijing.
China menganggap Taiwan sebagai sebahagian "wilayahnya yang terpisah."
Beijing telah memberi amaran bahawa tenteranya "tidak akan berdiam diri" jika "kedaulatan dan integriti wilayahnya" terancam dan Washington perlu bertanggungjawab terhadap sebarang tindak balas yang mungkin diambil China.
China dikatakan telah mengadakan beberapa sesi latihan ketenteraan berhampiran Taiwan sejak spekulasi mengenai lawatan itu timbul.
Minggu lalu, Presiden China Xi Jinping memberitahu rakan sejawatannya dari AS Joe Biden "jangan bermain api" berhubung isu Taiwan.


Pemimpin Umno saling bertengkar kerana Rafizi

Perang mulut mula tercetus antara dua pemimpin kanan Umno berhubung kritikan yang dilemparkan terhadap Rafizi Ramli dari PKR, yang dilihat sebagai peningkatan bibit ketegangan dalam parti Melayu itu selepas enam bulan berganding bahu dengan musuhnya untuk membentuk kerajaan.
Ini berlaku sehari selepas Setiausaha Agung Umno Asyraf Wajdi Dusuki menegur pemimpin Umno Johor Puad Zarkashi kerana mengkritik prestasi Rafizi sebagai menteri ekonomi.
Asyraf ketika mempertahankan Rafizi berkata sebarang kelemahan dalam kerajaan adalah tanggungjawab kolektif dan bukan terletak di bahu seorang individu.
Beliau berkata pemimpin Umno yang mengkritik gabungan pemerintah yang menjadi sebahagian daripadanya adalah sama seperti "menembak kaki sendiri".
Tetapi dalam respons tegas kepada Asyraf, Puad mempersoalkan sama ada Rafizi tidak boleh dikritik, dan mengingatkan bagaimana timbalan presiden PKR itu pernah "menghasut".
“Apa maksud tembak kaki sendiri? Tidak boleh dikritik? Tidak boleh ditegur? Tidak boleh beri pandangan?
“Tugas saya bukan menghasut. Saya tidak ambil pun tugas lama Rafizi,” katanya.
Rafizi adalah antara menteri yang menjadi sasaran pengkritik, dengan sindiran di internet dan siaran media sosial mempersendakan ucapannya sebelum ini yang mengecam kerajaan berhubung kenaikan harga dan kejatuhan ringgit.
Hampir sebulan selepas mengambil alih portfolio ekonomi, Rafizi diserang kerana memberitahu orang ramai supaya tidak memakan ayam jika ia terlalu mahal.
Rafizi juga dikritik sejak kebelakangan ini selepas ringgit merosot ke nilai terendah berbanding dolar AS sejak krisis mata wang Asia pada akhir 1990-an.
Dalam nada melawan, Puad berkata seseorang akan menembak di kakinya jika gagal beraksi dengan baik dan “gagal buat benda luar biasa dan formulanya tidak boleh dipakai”.
“Itu menjadikan kerajaan lebih lemah. Saya boleh dituduh tembak kaki sendiri bila takut bersuara dan kelemahan dibiarkan berleluasa.”
Puad adalah antara beberapa pemimpin kanan Umno Johor yang lantang mengkritik menteri PKR.
Dua lagi, pemimpin veteran Umno Shahrir Samad dan Ahli Majlis Tertinggi Nur Jazlan Mohamed terus mempersoalkan menteri PH.
Minggu lalu, Shahrir memuat naik sindiran mengenai dakwaan Rafizi sebelum ini bahawa ringgit lemah adalah disebabkan skandal 1MDB.
“Kini nilai jauh lagi rendah sebab tak ada 1MDB,”menurut kapsyen yang disertakan dengan gambar Rafizi.
April lalu, Nur Jazlan membidas pendirian pemimpin PH kerana menyifatkan keputusan Umno menyertai kerajaan Perdana Menteri Anwar Ibrahim semata-mata untuk terus hidup selepas ditolak oleh pengundi Melayu di kerusi tradisinya pada pilihan raya tahun lepas.
Pemimpin DAP Lim Kit Siang dan pemimpin PH yang lain turut diserang Umno selepas mereka mengkritik usaha mendapatkan pengampunan diraja untuk bekas perdana menteri Najib Razak yang sedang menjalani hukuman penjara.
“Mereka takut jika Najib bebas. Dia ancaman kepada PH dan Anwar.
“Mereka takut, Umno tambah kuat melalui gabungan Najib-Zahid,” kata Puad.


#CucukMyAZ bantu orang ramai lebih yakin vaksinasi AstraZeneca

Sekali pandang, tanda pagar baru yang dicipta bagi pelaksanaan vaksinasi AstraZeneca sama seperti tanda pagar lain, adalah tanda pagar yang biasa-biasa sahaja.Namun #CucukMyAZ yang menjadi sohor kini sejak program vaksinasi sukarela bermula 5 Mei lalu, membuat ramai warga media sosial tertawa dan pada masa sama hairan.Pengguna Twitter, Rin, yang memulakan tanda pagar itu berkata ia dicipta bagi “memudahkan orang ramai mendapatkan maklumat mengenai program vaksinasi AstraZeneca.”“Tak adalah fikir dalam sangat pun ketika membuatnya,” katanya dalam sebuah bebenang Twitter menerangkan asal usul tanda pagar tersebut.“Awalnya saya fikir guna MYAZ tapi risau pula ia terlalu biasa.“Kemudian terfikir perkataan SuntikAZMY namun ia tak berapa sedap. Kemudian timbul perkataan CucukAZMY, yang juga kedangaran janggal, jadi saya tukar jadi #CucukMYAZ.”Tanda pagar tersebut menjadi tular ketika semakin ramai penduduk Kuala Lumpur dan Selangor menceritakan pengalaman mereka menerima suntikan vaksin AstraZeneca, bahkan ia turut digunakan oleh kementerian kesihatan di akaun media rasminya.Twitter Dr Jemilah Mahmood memuji usaha Rin mempromosi vaksinasi AstraZeneca.Tanda pagar tersebut turut menarik perhatian Dr Jemilah Mahmood, penasihat khas perdana menteri berhubung kesihatan awam yang bertanya mengenai siapa yang mencipta tanda pagar itu dengan tanda emoji ketawa.Rin berkata dia tidak menyangka tanda pagar tersebut akan menjadi tular.“Paling kurang pun saya fikir 10 orang kawan-kawan akan gunakannya.“Namun hari ini, #CucukMYAZ digunakan sehingga trending dan turut dipakai oleh portal media, orang ramai dan kementerian,” katanya.“Saya fikir kool juga sebab apa-apa yang promosikan keyakinan terhadap vaksin adalah bagus,” tambahnya.Sebelum ini, vaksin AstraZeneca menimbulkan kebimbangan ramai orang kerana laporan mengenai kesan sampingannya yang boleh menyebabkan pembekuan darah.Malahan, Menteri Penyelaras PICK Khairy Jamaluddin turut berkata sekitar 8,000 orang membatalkan pendaftaran vaksinasi mereka di bawah MySejahtera selepas pengumuman kerajaan bahawa vaksin AstraZeneca akan dimasukkan ke dalam PICK.Namun, kemudiannya, ia dikeluarkan dari PICK dan dijadikan sebagai program vaksinasi dengan pilihan sukarela kepada penduduk Kuala Lumpur dan Selangor.Dalam masa beberapa jam ia dibuka kepada orang ramai lebih dari 260,000 slot dos suntikan berjaya dihabiskan.Memandangkan respons positif orang ramai selepas Khairy berkata usaha vaksinasi itu akan diperluaskan kerana vaksin AstraZeneca akan tiba di negara ini melalui inisiatif Covax.Rin berharap tanda pagar #CucukMyAZ boleh membantu usaha Malaysia mencapai imuniti kelompok.“#CucukMYAZ menunjukkan pilihan AstraZeneca beri kita peluang untuk lebih cepat mencapai imuniti kelompok.“Kita boleh tunjukkan kepada orang yang ragu-ragu bahawa suntikan vaksin tidak menakutkan sekali gus menukar fikiran mereka.“Saya senang hati hari ini semua orang guna #CucukMyAZ, dan saya syukur ramai yang ceritakan perjalanan vaksinasi mereka untuk orang lain tengok,” katanya.“Saya harap kalau slot suntikan AstraZeneca dibuka kepada negeri lain, reaksi orang ramai turut positif.”


VTL Malaysia-Singapura diteruskan meski varian Omicron dikesan dalam negara

Program Laluan Perjalanan Lengkap Vaksin (VTL) udara dan darat antara Singapura dan Malaysia diteruskan meskipun negara sudah merekodkan kes pertama positif Covid-19 varian Omicron, kata Menteri Kesihatan Khairy Jamaluddin.Beliau berkata semua penumpang penerbangan yang tiba di Malaysia menerusi VTL udara dan darat dikehendaki membuat ujian kendiri Covid-19 pada hari ketiga dan ketujuh selepas ketibaan.Khairy berkata beliau telah berhubung dengan rakan sejawatnya dari Singapura, Ong Ye Kung, berikutan pengesanan kes varian Omicron itu.“Kami mengesahkan bahawa VTL akan diteruskan dan kami akan terus mengemas kini antara satu sama lain setiap hari dan menyelaraskan respons kami dengan sewajarnya,” katanya pada sidang media mengenai perkembangan Covid-19 hari ini.Malaysia dan Singapura melancarkan VTL udara dan darat bermula Isnin lepas, yang membolehkan pengembara yang sudah lengkap divaksinasi tidak perlu menjalani kuarantin apabila di tiba di Malaysia dan Singapura.Malaysia merekodkan kes pertama varian Omicron membabitkan seorang pelajar dari Afrika Selatan yang menuntut di sebuah universiti swasta di Ipoh, yang disahkan positif bagi varian dibimbangi (VOC) itu pada 2 Disember hasil jujukan genom yang dijalankan.Sementara itu, Khairy berkata sekatan perjalanan sementara pengembara dari lapan negara iaitu Afrika Selatan, Botswana, Eswatini, Lesotho, Mozambique, Namibia, Zimbabwe dan Malawi diteruskan.Bagi pelancong antarabangsa yang menyertai gelembung pelancongan Langkawi, pengembara yang tiba dari semua negara perlu menjalani ujian pengesanan Covid-19 tambahan iaitu pada hari ketiga dan kelima dari tarikh ketibaan, menggunakan ujian jenis RTK-Ag secara profesional.Sebagai langkah pencegahan tambahan, katanya pengembara yang tiba dari negara berisiko tinggi di pintu masuk antarabangsa Lapangan Terbang Antarabangsa Kuala Lumpur (KLIA), akan dipakaikan peranti pengesan digital sepanjang tempoh perintah pengawasan dan pemerhatian (kuarantin).Beliau berkata senarai negara berisiko tinggi akan dibuat oleh kementerian kesihatan (KKM) melalui penilaian risiko.Khairy berkata rakyat tidak perlu panik dengan kemunculan varian Omicron dalam negara kerana langkah-langkah pencegahan Covid-19 yang dikuatkuasakan ketika ini dililhat berkesan mencegah penularan wabak itu.“Langkah-langkah pencegahan, prosedur operasi standard (SOP) dan garis panduan yang sedia ada adalah sangat-sangat ketat.“Kalau kita lihat negara-negara lain yang mula perketatkan langkah-langkah mereka disebabkan Omicron, sebenarnya mereka melaksanakan apa yang Malaysia melaksanakan.“Kita antara yang saya rasa negara paling cermat dari segi pencegahan. Kita masih lagi ada kuarantin, pakai pelitup muka, sistem contact tracing yang saya rasa agak teliti,” katanya sambil menambah rakyat digalak supaya terus mengamalkan TRIIS (Test, Report, Isolate, Inform and Seek), dan mendapatkan vaksin Covid-19.Khairy berkata kempen pemberian dos penggalak akan diperhebatkan dan KKM menyasarkan sekurang-kurangnya 75% populasi yang telah lengkap dengan dua dos vaksinasi, menerima dos penggalak.


Kerajaan gagal lucut hak barang kemas, jam dan beg tangan Najib, Rosmah

Kerajaan hari ini gagal dalam permohonan untuk melucut hak 2,435 unit barang kemas, tujuh utas jam tangan dan 29 beg tangan berjenama bernilai RM80 juta yang disita dari sebuah premis milik Obyu Holdings Sdn Bhd, yang didakwa milik Najib Razak dan isterinya Rosmah Mansor.
Ini berikutan keputusan hakim Mahkamah Tinggi Muhammad Jamil Hussin yang menolak permohonan pendakwaan selaku pemohon untuk melucut hak barangan tersebut yang disita oleh polis di Pavilion Residence pada 17 Mei 2018.
Dalam penghakimannya, Jamil berkata pemohon gagal membuktikan kesemua barangan yang disita itu adalah hasil daripada penyelewengan dana 1Malaysia Development Berhad (1MDB).
Hakim itu turut menolak permohonan pihak pendakwaan untuk menggantung pelaksanaan keputusan tersebut sementara menunggu rayuan difailkan dan diputuskan oleh Mahkamah Rayuan.
Najib dan Rosmah merupakan pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.
Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan tersebut dan wang tunai berjumlah RM114,164,393.44 yang didakwa milik Umno dan Najib. Bagaimanapun kerajaan gagal melucut hak wang itu.


Wajar bagi Umno ketepikan PAS

Marah sungguh PAS kepada Umno apabila mereka diketepikan dalam usaha Barisan Nasional (BN) untuk kembali menang dengan majoriti besar di Johor.PAS tidak dapat menerima peruntukan empat kawasan Dewan Undangan Negeri (DUN) yang ditentukan oleh Umno untuk dipertandingkan.Maka ini bererti PAS akan menentang Umno sebagai parti anggota Perikatan Nasional (PN) yang diketuai Bersatu.Adalah wajar untuk Umno ketepikan PAS kerana parti itu perlu fokus untuk menang dalam pilihan raya negeri (PRN) Johor.Malah peruntukan empat kawasan kepada PAS itu pun adalah suatu pemberian besar.Lebih-lebih lagi PAS sudah menyertai PN yang ditolak oleh Umno.Perkara ini dikira muktamad apabila dalam PR Melaka, PAS bertanding di bawah lambang PN untuk menentang Umno dan BN.Kegagalan PAS dalam PRN itu dan sudah tentu mendatangkan kesedaran bahawa gelombang kemenangan menyebelahi pada BN dan bukan PN.Maka tidak hairan PAS cenderung untuk bersama BN daripada PN kerana peluang untuk menang adalah lebih besar.Sikap itu tentu dilihat oleh banyak orang sebagai sifat oportunis PAS yang tidak menghormati nilai setiakawan dan prinsip.Tetapi bagi PAS, “bermain dua kolam” adalah suatu sikap pragmatik dan strategik yang semula jadi.Dalam politik, tidak ada musuh atau kawan yang kekal.Buat masa ini, apa yang dinilai sebagai prinsip adalah mendaulatkan gagasan Melayu-Islam dan menolak DAP.Maka tidak salah baginya untuk bekerjasama dengan sesiapa dengan tindakan berubah-ubah, asalkan tidak bekerjasama dengan DAP.Dalam BN dan PN tidak ada DAP, maka PAS boleh kerjasama dengan kedua-duanya serentak.Maka kalau PAS bekerjasama dengan PN dalam PRN Melaka tetapi bertindak untuk bersama BN pula dalam PRN Johor, maka ia merupakan suatu yang biasa dan tidak wajar dipertikaikan.Lebih-lebih lagi pada zaman politik Semenanjung Malaysia pasca Langkah Sheraton.Kalau sebelum itu, pertarungan antara kerajaan dan pembangkang adalah jelas iaitu BN lawan Pakatan Harapan (PH).Tetapi kini berlaku dua peringkat perlawanan.Kerajaan lawan pembangkang, dan parti kerajaan lawan sesama sendiri.Kerajaan Johor terdiri daripada BN dan PN yang berlawanan di antara sama lain dalam pilihan raya.Tetapi Johor dianggap sebagai kubu Umno sejak merdeka lagi.PAS tidak ada tempat di negeri itu.Kekalahan BN dalam pilihan raya umum tahun 2018 di tangan Umno adalah suatu pengecualian dan bukannya kebiasaan.Pada masa itu Umno berpecah dengan bekas timbalan presidennya menjadi pemimpin Bersatu dan PH, dengan banyak faktor lain yang membuatkan BN kalah.Kini, PH pula yang berpecah dan keadaan politik tidak stabil ekoran daripada itu membuka peluang bagi BN untuk berkuasa semula di Johor.Majoriti selesa akan membolehkan tertubuhnya kerajaan negeri yang stabil seperti mana apa yang berlaku di Melaka.Johor mempunyai persamaan dengan Melaka, cuma ia jauh lebih besar.Kedua-duanya adalah kubu Umno sejak dari dulu.Pembangkang utama adalah hanya di bandar dan kawasan Cina yang tidak akan dapat mengubah kerajaan.Kemenangan PH di Johor dan Melaka dalam Pilihan Raya Umum ke-14 (PRU14) dianggap hanyalah sebagai suatu pengecualian.Di kedua-dua negeri, PAS tidak kuat.Dalam pilihan raya umum 2018 di kedua-dua negeri itu, PAS kalah di banyak tempat.Oleh itu Umno tidak memerlukan PAS di kedua-dua negeri itu.Apa yang Umno lakukan hanyalah meraikan PAS kerana di peringkat nasional, kemerosotan sokongan terhadap undi BN diharap dapat ditopang oleh PAS.Dalam keadaan-keadaan undi rakyat terbahagi tengah, PAS sememangnya mampu menjadi “king-maker”.Kerusi PAS di Dewan Rakyat dan DUN membolehkan kerajaan BN-PN berkuasa.Satu kerusi DUN yang dimiliki PAS menjadi amat penting juga.Tetapi seperti di banyak tempat lain, pembahagian kerusi antara Umno dan PAS adalah amat sukar kerana mereka mengejar kawasan yang sama.Jadi apabila PAS menolak empat kawasan DUN yang diperuntukkan BN, dan sekaligus pergi kepada PN, ia kelihatannya menjadi kelegaan bagi Umno.Tanpa PAS, Umno boleh fokus untuk berkempen meraih kembali undi yang hilang dalam PRU14.Ini kerana PAS adalah liabiliti kepada BN di Johor.BN perlu meraih kembali undi orang Cina yang pergi ke DAP dalam PRU14.Kehadiran PAS bersama BN menyukarkan MCA untuk melawan DAP.Sedangkan bilangan undi penyokong PAS tidak cukup banyak untuk membantu Umno.Dalam PRU14, PAS bukanlah dalam satu pakatan dengan BN tetapi ia mesra Umno.PAS bertanding melawan Umno tetapi ia dapat dilihat sebagai strategi untuk memecah undi pembangkang.Mereka mengharapkan bahawa PAS akan menarik undi penentang BN dan menghalangnya daripada pergi ke PH.Suatu strategi yang masuk akal tetapi gagal kerana penyokong PH adalah jauh lebih besar pada PRU14.Dengan tidak bersama dalam satu pakatan, kerjasama Umno-PAS adalah lebih mudah.Kaedah itu tidak memerlukan pembahagian kerusi apabila menghadapi pilihan raya.Satu lagi yang lebih penting ialah Umno dapat menjauhkan diri daripada terpalit dengan cara fikir PAS yang tidak dapat diterima oleh orang bukan Islam.BN amat perlukan kemenangan MCA.Di sebalik gagasan kerajaan Melayu-Islam, Perpaduan Ummah dan Muafakat Nasional, apa yang jelas ialah fahaman politik serta agama PAS dan Umno adalah masih berbeza dan tidak boleh digabungkan.PAS adalah konservatif dan Umno masih bersifat sederhana.Walaupun kedudukan kedua parti mengambil sikap pragmatik dalam usaha mendapatkan kuasa dengan mengadakan kerjasama tetapi apabila berkuasa, terserlah masalah dalam pelaksanaan dasar dan pentadbiran kerana berlainan fahaman.Ironinya, PAS bertambah konservatif apabila mereka mula mesra dengan Umno selepas PRU tahun 2008.Penekanan terhadap soal Melayu, pembubaran Pakatan Rakyat dan perpecahan PAS yang melahirkan Amanah menjadikannya lebih konservatif.Ini kerana elemen progresif dalam PAS keluar untuk menubuhkan Amanah.Parti berubah kerana pemimpin dan ahlinya juga tidak sentiasa sama.Maka adalah tidak adil untuk menyamakan PAS sekarang dengan dahulu.Generasi yang mendokongnya juga sudah berganti.Keadaan Umno juga sudah berubah.Generasi sekarang berlainan daripada yang dahulu.Begitu juga dengan masyarakat Johor.Mereka juga sudah berubah, walaupun tidak secara mendadak tetapi perubahan tetap berlaku.Ada antara anak-anak Johor sudah berpindah ke negeri lain khususnya Lembah Klang.Begitu juga dengan anak-anak dari negeri lain yang turut berhijrah ke Johor.Kalau dahulu PAS ditolak mentah-mentah oleh kebanyakan orang Johor, tetapi bagi yang berasal dari Kelantan, perasaan mereka tentu berbeza.Faktor orang muda juga adalah besar.Adalah tidak diketahui berapa peratus orang muda yang menjadi konservatif dan bersedia untuk menyokong PAS.Kemuncak kekuatan PAS di Johor adalah selepas PRU13.Pada tahun 2014, PAS mampu mengadakan muktamar tahunannya di Johor iaitu di Parit Raja.Tentulah para penyokong PAS berbangga dapat melihat parti mereka bertapak di kubu Umno itu.Tetapi pada muktamar itulah berlaku perpecahan dalam PAS.PAS yang baru bertapak itu kembali menjadi kecil.Setahun kemudian sebahagian bekas ahlinya menubuhkan Amanah yang menjadi seteru baru baginya.Kini ketika mana BN sedang fokus untuk kembali menjadi kerajaan negeri yang mempunyai majoriti selesa serta menawarkan kestabilan, imej dan persepsi orang ramai terhadapnya pula masih dikotori dengan isu-isu berkaitan dengan integriti.Umno masih belum dapat dilihat sebagai parti yang bersih, berkesan dan menjanjikan masa depan yang baik bagi Johor.


Perhimpunan Agung PBB gantung keahlian Rusia dari UNHRC

Perhimpunan Agung Pertubuhan Bangsa-Bangsa Bersatu (UNGA) menggantung keahlian Rusia daripada Majlis Hak Asasi Manusia PBB (UNHRC) ekoran pencerobohan negara itu ke atas Ukraine.Penggantungan Rusia dari UNGA merupakan tindakan kedua seumpamanya oleh badan dunia itu.Pada 2011, PBB menggantung keahlian Libya di mana tindakan terbaru badan dunia itu dipuji Presiden Ukraine Volodymyr Zelensky serta rakan sejawatnya dari Amerika Syarikat (AS) Joe Biden.Biden yang menyelar tindakan ketenteraan mengakibatkan ratusan orang awam dibunuh seperti apa yang terjadi di bandar Bucha berkata tindakan PBB itu telah menjadikan Moscow disisihkan masyarakat antarabangsa.“Penipuan Russia tidak dapat menafikan bukti kukuh berhubung peristiwa berdarah yang berlaku di Ukraine.“Terdapat tanda-tanda bahawa wanita dirogol, orang awam didera dan dibunuh, malah dalam sesetengah kes, mayat mereka dipotong,” katanya.Dalam pada itu, Zelensky yang sudah lama menuntut tindakan antarabangsa yang lebih keras terhadap Moscow, menyifatkan tindakan PBB sebagai “langkah penting” dan merupakan hukuman terhadap keganasan dilakukan Rusia.Dari 193 anggota UNGA, 93 negara mengundi supaya keahlian Rusia digantung selepas ia diusulkan oleh AS sementara 24 negara lain mengundi untuk menentang penggantungan itu.58 negara lagi mengambil sikap berkecuali, sekali gus menunjukkan tidak semua negara menentang tindakan ketenteraan Rusia ke atas Ukraine.Penggantungan sesebuah negara dari UNGA memerlukan sokongan sejumlah dua pertiga negara anggota yang mengundi untuk menyokong atau menentang sementara ketidakhadiran  dan sikap berkecuali tidak dikira dalam pengundian itu.Sebagai respons, Rusia segera menolak keputusan penggantungan itu di mana kementerian luar negerinya mengecam tindakan tersebut yang disifatkan “tidak sah dan bermotif politik, bagi menghukum negara anggota PBB yang berdaulat yang menjalankan dasar dalam dan luar negeri secara bebas.”Sementara itu, diplomat tertinggi AS berkata Moscow layak menerima hukuman sedemikian.“Sebuah negara yang melakukan pencabulan hak asasi manusia yang teruk dan sistematik tidak seharusnya duduk di atas badan yang tugasnya melindungi hak tersebut,” kata Setiausaha Negara Antony Blinken di Brussels.Negara-negara yang mengundi menentang termasuk China, sekutu Moscow yang dilihat tidak mengkritik pencerobohan itu.Antara negara yang turut menyokong Rusia ialah Iran, Cuba, Belarus, Syria dan Kazakhstan.Meskipun wujud tekanan daripada Rusia supaya usul AS itu ditolak, beberapa negara Afrika seperti Afrika Selatan dan Senegal memilih pendirian berkecuali, sama seperti Brazil, Mexico dan India.


Bawa ke Parlimen Akta Pertubuhan 1966 jika mahu dipinda, kata Zahid

Akta Pertubuhan 1966 (Akta 832) merupakan satu akta yang diluluskan oleh Parlimen dan sekiranya ada pihak yang mahu ia dipinda, perkara itu seharusnya diserahkan kembali kepada Parlimen, kata Presiden Umno Ahmad Zahid Hamidi.
“Kalau ada tidak setuju kena tengok balik dalam Akta Pertubuhan 1966. Itu adalah merupakan satu akta dan ia diluluskan oleh Parlimen. Maka kita serahkan balik kepada Parlimen kalau mahu akta itu dipinda,” katanya kepada media di Shah Alam malam tadi.
Beliau berkata demikian bagi mengulas video bekas ahli Parlimen Rembau Khairy Jamaluddin yang tidak berpuas hati dengan keputusan Menteri Dalam Negeri Saifuddin Nasution Ismail yang memberi pengecualian kepada Umno mengikut Seksyen 70 Akta Pertubuhan 1966 (Akta 832) berhubung pemilihan parti itu.
Sementara itu merujuk kepada kerjasama dengan parti lain bagi menghadapi Pilihan Raya Negeri (PRN),  timbalan perdana menteri itu berkata Umno akan mengadakan perbincangan secara dalaman selama tiga hari, bermula malam ini di setiap negeri yang terlibat.
Enam negeri yang akan mengadakan PRN tahun ini ialah Negeri Sembilan, Pulau Pinang, Selangor, Terengganu, Kelantan dan Kedah.


Amaran ribut petir, hujan sehingga minggu depan

Jabatan Meteorologi Malaysia (MetMalaysia) mengeluarkan amaran ribut petir di kebanyakan tempat di semenanjung, Sabah dan Sarawak selama tiga hari bermula hari ini iaitu hari penamaan calon bagi Pilihan Raya Umum ke-15 (PRU-15).
MetMalaysia menerusi kenyataan hari ini memaklumkan petang ini dijangka berlaku ribut petir di Negeri Sembilan, Johor, Perlis, Kedah, Pulau Pinang, Perak, Kelantan, Terengganu, Pahang, Selangor, Kuala Lumpur, Putrajaya, Melaka dan beberapa kawasan di Sabah dan Sarawak.
Hujan diramal malam ini di Perak, Selangor, Kuala Lumpur, Putrajaya, Negeri Sembilan, Johor, Sarawak (Mukah, Kapit, Bintulu, Miri dan Limbang) dan Pantai Barat, Sabah.
Selain itu, ribut petir dijangka berlaku di Kelantan, Terengganu, Pahang serta beberapa tempat di pedalaman Sarawak dan Labuan.
Hujan dijangka esok yang melibatkan Perlis, Kedah, Pulau Pinang, Perak, Pahang, Selangor, Negeri Sembilan, Melaka, Johor serta beberapa lokasi di Sarawak dan Sabah.
Pada petang dan malam Ahad ribut petir diramal di Kedah, Pulau Pinang, Perak, Kelantan, Terengganu, Pahang, Selangor, Kuala Lumpur, Negeri Sembilan, Johor, Sarawak (Kuching, Serian, Samarahan, Kapit, Bintulu, Miri dan Limbang) dan Sabah (Pantai Barat, Tawau dan Sandakan).
Pada Isnin (7 November) MetMalaysia menjangka berlakunya hujan pada pagi di Perlis, Kedah, Pulau Pinang, Perak, Pahang, Selangor, Negeri Sembilan, Melaka, Johor, Sarawak (Kuching, Serian, Samarahan, Sri Aman, Betong, Sarikei, Sibu, Mukah, Kapit dan Bintulu) serta Sabah (Pedalaman, Pantai Barat, Tawau, Sandakan, Kudat dan Labuan).
Pada petang dan malam Isnin diramal ribut petir di Kedah, Pulau Pinang, Perak, Kelantan, Terengganu, Pahang, Selangor, Kuala Lumpur, Negeri Sembilan, Johor, Sarawak (Kuching, Serian, Samarahan, Kapit, Bintulu, Miri, Limbang) dan Sabah (pedalaman, Pantai Barat, Tawau dan Sandakan).
Sementara itu, Pusat Kawalan Bencana Negara (NDCC) menerusi kenyataan hari ini memaklumkan paras air di tiga negeri iaitu Pahang, Perlis dan Selangor menunjukkan peningkatan pada paras bahaya iaitu tahap merah.
Di Pahang, paras Sungai Pahang, Pekan berada ketinggian di 21 meter (m) manakala di Sungai Perlis Kangar, Perlis (10.98m) dan Sungai Bernam, Sabak Bernam, Selangor (2.32m).


Krismas di Kelantan disambut penuh aman dan muhibah

Sambutan Krismas tetap meriah di Kelantan yang mempunyai 95% penduduk Melayu-Islam dengan sambutan Krismas di gerejanya mengalu-alukan orang ramai tidak kira kaum dan agama untuk mempelajari agama Kristian.Paderi sebuah gereja katolik di Kota Bharu, Francis Andrew, berkata hubungan antara umat Islam dan penganut Kristian di “Serambi Mekah” yang diperintah kerajaan PAS sejak 30 tahun lalu itu sangat mesra.Katanya, pihak gereja terbuka kepada semua termasuk umat Islam untuk datang dan mengetahui lebih lanjut mengenai agama Kristian dan beliau juga sering dijemput hadir ke majlis anjuran Muslim untuk belajar mengenai Islam.“Mungkin ia mengejutkan bagi sesetengah pihak,” katanya kepada MalaysiaNow.“Ada juga yang bersangka buruk kononnya penganut agama lain seperti Kristian tidak aman tambah-tambah lagi apabila menetap di negeri di bawah pentadbiran PAS.“Itu semua tidak benar, kami sangat aman di sini, malah Kelantan adalah negeri yang ideal. Hubungan saya dengan pemimpin Islam di sini sangat baik.”Menceritakan lebih lanjut, Andrew berkata, gereja Our Lady of Fatima yang terletak di Kota Bharu itu merupakan antara gereja tertua di Kelantan selepas ia dibangunkan pada 1950.Beliau berkata, ia merupakan antara 12 gereja di kawasan tersebut dan satu-satunya gereja katolik di situ.“Kami tidak pernah berdepan gangguan oleh mana-mana pihak.“Kami juga pernah adakan perarakan di jalan raya dan mendapat kerjasama baik dari pihak polis negeri ini,” katanya.SOP kurangkan kemeriahanGereja Our Lady Of Fatima Of The Holy Rosary merupakan antara gereja terlama dan satu-satunya gereja Katolik di KelantanSementara itu, paderi Lim Khet Keang dari Gereja Presbyterian, berkata sambutan perayaan Krismas di Kota Bharu tetap meriah dengan caranya tersendiri apabila gereja itu kerap menganjurkan pelbagai aktiviti untuk komuniti itu.Bagaimanapun, katanya, sambutan meriah itu dibuat sebelum penularan Covid-19 memandangkan pihak gereja perlu mematuhi prosedur operasi standard (SOP) dan menghadkan kapasiti pengunjung.“Dulu kami ada parti untuk kanak-kanak, persembahan, nyanyian dan tarian. Ia kemudian disusuli dengan jamuan makan beramai-ramai dan kami menjemput hampir 400 orang,” katanya kepada MalaysiaNow.“Selain itu adakan aktiviti ‘caroling’ dengan mengunjung dari rumah ke rumah penganut Kristian di Kota Bharu. Ia sangat seronok.”Mengulas lanjut, penganut agama itu kemudian akan menghadiri ke gereja untuk menunaikan ibadat pada pagi Krismas.“Disebabkan Covid-19, kami membatalkan semua program pada tahun lepas dan tahun ini.“Kami hanya sambut perayaan secara beribadat pada 25 Disember di gereja,” katanya dan menambah kedatangan pengunjung dihadkan kepada 80 orang sahaja disebabkan SOP.Tambahnya, mereka yang tidak dapat hadir ke gereja akan sertai secara maya menerusi aplikasi Zoom.“Sejak komuniti ini mula wujud pada 1938, kami tidak pernah terima sebarang gangguan daripada pihak lain walaupun kami hanyalah sekadar golongan minoriti yang sangat kecil.“Malah kedudukan gereja ini yang terletak hampir 500 meter dari sebuah masjid juga tidak pernah menjadi isu,” kata Lim yang sudah menjadi paderi hampir 30 tahun di situ.”


Umno bakal bunuh diri di PRN Melaka

Amat janggal sekali apabila Setiausaha Agung Umno Ahmad Maslan mendakwa partinya dan Barisan Nasional (BN) mampu menang besar dalam pilihan raya negeri (PRN) Melaka sekiranya bertanding secara solo atau bersendirian.Alasannya, rakyat Melaka tidak mahu mengulangi kesilapan yang lalu dan Umno sendiri mengharapkan rakyat Melaka tidak mengulangi kesilapan lalu.Mengapa rakyat Melaka dipersalahkan?  Umno atau BN kalah di pilihan raya umum (PRU) terdahuku dan tumbang di Dewan Undangan Negeri (DUN) Melaka-baru baru ini adalah angkara pemimpin-pemimpin Umno itu sendiri.Barisan Nasional kalah dalam pada PRU 2018 kerana hampir 30% pengundi Melayu dan 95% Cina memilih pembangkang, terutamanya PKR, Bersatu, Amanah dan DAP.  Mengapa in terjadi?30% pengundi Melayu yang mewakili hampir 70% pemilih dari kaum ini meluat dan benci dengan salahguna kuasa dan rasuah yang semakin membuak-buak di kalangan pemimpin-pemimpin Umno.  Terlalu banyak tanah-tanah rizab kerajaan tergadai, dana awam dipesong dan dilesapkan, dan skandal rasuah berskala global dalam kalangan pemimpin Umno.Anehnya, pemimpin-pemimpin ini sekarang mendakwa rakyat yang silap memilih parti yang memerintah!Umno sebenarnya diwakili oleh kira-kira 2,000 pemimpin yang menyandang jawatan menteri, timbalan menteri dalam kerajaan dan ketua-ketua bahagian. Mereka ini yang membuat keputusan dan hala tuju Umno untuk diri mereka, bukan pengikut-pengikutnya.  Sementara sebilangan besar ahli-ahlinya telah meninggalkan parti tersebut.  Ini akan terbukti pada PRU15 kelak jika pemimpin-pemimpin Umno tidak segera berundur dan digantikan dengan pemimpin yang lebih bertenaga, jujur dan meletak rakyat dihadapan mereka.Dengan senario sedemikian, bagaimana pula ramalan peluang Umno dan BN di PRN Melaka pada 20 November ini? Amat tipis, terutama apabila Umno memasuki gelanggang PRN Melaka secara bersendirian.Adalah tidak masuk akal Umno boleh menang besar.  Ini hanya mimpi di siang hari dipromosikan oleh badut-badut dalam Umno itu sendiri.  Lihat penilaian beberapa penganalisis politik terkemuka ini.PRN Melaka ini tidak perlu (selain menyusah dan membahayakan rakyat Melaka dengan jangkitan Covid-19) kerana pemimpin Umno sendiri (dengan bantuan Pakatan Harapan) menumbangkan kerajaan negeri yang mereka tadbir bersama, seperti analisis Joceline Tan, 23 Oktober, The Star.  Dari empat ahli DUN yang menyebabkan tumbangnya kerajaan Melaka, dua adalah dari Umno yang mana seorang adalah bekas kedua menteri dan didakwa dalang.  Walaupun mereka dari Umno itu telah disingkir keahliannya, tetapi imej Umno telah tercalar apabila mereka mengharapkan Pakatan Harapan membela mereka dan mungkin melawan calon Umno sendiri pada PRN Melaka kelak.  “Orang Melaka memang sudah sedia maklum sebab utama mereka terpaksa menghadapi PRN sekarang adalah berkait rapat dengan sikap gila kuasa dan rasuah dalam kalangan pemimpin Umno,” kata Zainal Kling.Alasan bekas ketua menteri Umno membubarkan kerajaan Melaka itu adalah seperti menyuluh di siang hari.  Rakyat Melaka sudah tahu sejak berdekad lalu ada pemimpim-pemimpin Umno Melaka merebut projek-projek kerajaan dan penjualan pasir untuk kepentingan mereka sendiri.  Oleh itu, mengapa hanya sekarang dihebohkan? Apabila Umno enggan bekerjasama dengan Parti Pribumi Bersatu Malaysia dan PAS pada PRN Melaka ini, undi kaum Melayu akan berpecah kepada kelompok pengundi kecil di kalangan lima parti Melayu.  Sementara lebih 80% kaum Cina dan India telah diramal akan mengundi Pakatan Harapan.  Oleh itu, Pakatan Harapan mempunyai peluang memenangi pilihanraya negeri tersebut, bukan Umno.Pemimpin Umno tidak boleh lagi salah langkah. Jika ia tersungkur di DUN Melaka, ia menjadi petanda terkuburnya Umno pada PRU15. Rakyat telah menolaknya kerana menconteng arang di muka bangsanya sendiri.  Jangan berpura-pura lagi.  Keadaan Umno sangat tenat.  Imej pemimpinnya adalah “katak”, “pengkianat”, “kluster mahkamah” dan ada kelompok “duri dalam daging” yang ingin memujuk lebih ramai pemimpinnya melangkah ke PKR dan Amanah.  Umno perlu lebih berhati-hati.  Mungkin agenda tersembunyi mendesak Umno bertanding di DUN Melaka secara bersendirian ialah untuk memberi kemenangan kepada Pakatan Harapan.Jika Umno ingin meneraju tampuk pentadbiran Melaka ia tidak boleh bertanding sendirian tanpa kerjasama dengan Pas dan Bersatu.  “Umno perlu melihat kepada lawan mereka iaitu Pakatan Harapan yang dilihat tidak goyah dengan kemelut yang berlaku ketika ini,“ kata penganalisis politik Sivamurugan Pandian.Oleh itu, pemimpin-pemimpin Umno perlu segera sedar bahawa Pakatan Harapan mempunyai dua dorongan utama:  Ia dipengaruhi DAP yang disokong oleh sebilangan besar pengundi Cina dan India di Melaka, parti ini mampu menyalurkan sumber bantuan dan tenaga manusia kepada calon-calon PKR dan PAN di kerusi-kerusi majoriti Melayu.Khairuddin Othman bekas wartawan Berita Harian.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kes Covid-19 di Kelantan boleh cecah 1,000 sehari mulai Jun, kata exco

Kes positif Covid-19 di Kelantan dijangka boleh mencecah 1,000 kes sehari mulai bulan depan, berikutan nisbah jangkitan wabak itu berbanding jumlah penduduk negeri ini yang sangat tinggi sekarang.Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin berkata selain nisbah jangkitan, kegagalan pematuhan prosedur operasi standard (SOP) dalam tempoh sambutan Aidilfitri lalu mula menunjukkan kesan apabila kes positif harian tinggi dicatat dalam tempoh beberapa lepas.“Nisbah jangkitan berbanding penduduk sangat tinggi, sebagai contoh Kota Bharu mencatat 583 kes daripada 100,000 penduduk pada masa ini.“Kita jangka kes akan naik lagi kerana wabak Covid-19 sudah berada dalam komuniti secara besar-besaran. Sebelum ini kita sudah ingatkan kalau tidak patuhi SOP, selepas raya kes dijangka naik, jangkaan itu tepat. Lihat pada trend sekarang, Jun ini kes boleh mencecah hingga 1,000 sehari,” katanyaBeliau berkata demikian pada sidang media selepas mesyuarat Jawatankuasa Kerja Keselamatan Negeri di Kota Darulnaim yang dipengerusikan Menteri Besar Ahmad Yakob, di Kota Bharu hari ini.Semalam, Kelantan mencatat 612 kes positif Covid-19 dengan 7,869 kes aktif.


McAfee ditemui mati bunuh diri di penjara Sepanyol

Perintis perisian antivirus komputer John McAfee ditemui meninggal dunia dalam sel penjara di Sepanyol pada Rabu, selepas mahkamah meluluskan ekstradisinya ke Amerika Syarikat (AS) selepas dikehendaki pihak berkuasa negara itu kerana didakwa mengelak daripada membayar cukai.Lelaki berusia 75 tahun itu ditemui mati dalam sel beliau di penjara Brians 2 berdekatan Barcelona dan “dipercayai membunuh diri,” kata jurucakap sistem penjara di Catalonia.Jurucakap lembaga undang-undang cawangan Catalan yang mengawasi mahkamah Sepanyol, Majlis Kehakiman Umum (CGPJ) turut mengesahkan penemuan mayat McAfee di sel beliau sekitar pukul 7 malam waktu tempatan.McAfee berada di penjara Sepanyol sejak ditahan di lapangan terbang Barcelona pada Oktober 2020 ketika beliau mahu berlepas ke Istanbul.McAfee didakwa gagal memfailkan cukainya antara 2014 dan 2018 walaupun menerima pendapatan berjumlah jutaan dolar daripada khidmat nasihat, tukaran matawang kripto, selain jualan hakcipta kisah kehidupan peribadinya.Sekiranya disabitkan bersalah, McAfee boleh berdepan hukuman 30 tahun penjara.Dalam sebuah kenyataan, jabatan kehakiman Catalonia hanya berkata bahawa sebuah siasatan sudah dibuka setelah seorang tahanan berusia 75 tahun yang tidak disebutkan namanya yang berdepan tindakan ekstradisi ke AS ditemui meninggal dunia dalam penjara.“Para pengawal dan kakitangan perubatan segera campur tangan untuk melakukan usaha menyelamatkan beliau, namun doktor kemudian mengesahkan kematiannya,” kata kenyataan tersebut.Mahkamah Kebangsaan Sepanyol sebelum ini berkata pihaknya telah meluluskan ekstradisi McAfee ke AS.Keputusan tersebut masih boleh dirayu dan ekstradisi tersebut juga memerlukan kelulusan Kabinet Sepanyol.


Motac mohon segerakan vaksinasi pekerja sektor pelancongan di Langkawi

Kementerian pelancongan, seni dan budaya (Motac) telah memohon untuk mempercepat proses vaksinasi pekerja sektor dan subsektor industri pelancongan di Langkawi, Kedah yang dikenal pasti sebagai projek rintis ‘green travel bubble’.Menterinya Nancy Shukri berkata pihaknya kini bekerjasama dengan kementerian sains, teknologi dan inovasi (Mosti) dalam usaha merancakkan semula industri pelancongan yang terkesan oleh pandemik Covid-19.“Kita perlu pastikan mereka yang dalam sektor dan subsektor pelancongan ini perlu divaksinasi dahulu, kerana kalau mereka tidak divaksin bagaimana mereka nak melayan pelancong dan memberi keyakinan kepada pelancong,” katanya ketika ditemu bual dalam program Apa Kata Menteri terbitan SWA TV yang disiar secara langsung di laman Facebook Motac hari ini.Beliau berkata Motac bersedia menyediakan kemudahan infrastruktur bagi dijadikan pusat pemberian vaksin (PPV) termasuk Kompleks Kraf Langkawi.Katanya Motac juga bersedia menghulurkan bantuan tenaga dan kewangan bagi mempercepat proses vaksinasi kepada 76,400 penduduk pulau peranginan itu dalam mewujudkan imuniti kelompok.Nancy berkata pulau peranginan itu dipilih sebagai projek rintis ‘green travel bubble’ kerana dikenali di mata dunia sebagai pusat pelancongan utama negara ini, selain mempunyai kemudahan penerbangan antarabangsa yang boleh membawa masuk pelancong secara terus dari luar negara.Menurutnya lokasi pelancongan terkenal itu mencatatkan kedatangan kira-kira 1.8 juta pelancong pada tahun lalu berbanding 3.9 juta pada 2019.


Agong berkenan dengar taklimat persediaan hadapi banjir di Pahang

Yang di-Pertuan Agong Sultan Abdullah Sultan Ahmad Shah berkenan mendengar Taklimat Persediaan Menghadapi Banjir Tahun 2020/2021 yang berlangsung di bilik mesyuarat Istana Abdulaziz di Kuantan, hari ini.Turut berangkat ke majlis itu ialah Tengku Panglima Raja Tengku Amir Nasser Ibrahim Sultan Abdullah.Taklimat yang bermula pada 10.30 pagi berlangsung selama hampir sejam itu disampaikan oleh Ketua Polis Pahang Abd Jalil Hassan dan turut hadir Menteri Besar Wan Rosdy Wan Ismail.Sultan Abdullah pada akhir sesi taklimat itu menitahkan supaya aspek norma baru dan prosedur operasi standard (SOP) bagi membendung penularan wabak Covid-19 menjadi keutamaan di semua pusat pemindahan sementara (PPS) banjir di negeri ini.Selain itu, semua masjid di Pahang juga dititahkan untuk melaksanakan solat hajat dari semasa ke semasa bagi memohon dijauhkan daripada perkara yang tidak diingini dan supaya Pahang sentiasa dijauhkan daripada musibah.Selain itu, Seri Paduka Baginda juga menzahirkan keyakinan terhadap pentadbiran negeri untuk membuat persediaan menghadapi banjir dan mengingatkan semua pihak berkaitan supaya bersama-sama memikul tanggungjawab meringankan kesusahan rakyat semasa musim tengkujuh.Sultan Abdullah yang juga sultan Pahang seterusnya menzahirkan ucapan terima kasih kepada pentadbiran negeri termasuk agensi berkaitan kerana membuat persediaan lengkap dengan data terkini dalam taklimat tersebut.Selain itu, semua masjid di Pahang juga dititahkan untuk melaksanakan solat hajat dari semasa ke semasa bagi memohon dijauhkan daripada perkara yang tidak diingini dan supaya Pahang sentiasa dijauhkan daripada musibah.Turut hadir pada majlis itu ialah Setiausaha Kerajaan Pahang Sallehuddin Ishak dan pengarah jabatan negeri berkaitan iaitu kesihatan, Dr Bahari Awang Ngah, Mohd Zairasyahli Shah Zakaria (Majlis Keselamatan Negeri) dan Zulkhairi Zainol Abidin (Jabatan Kebajikan Masyarakat).Hadir sama ialah Mohd Noor Bidin (Jabatan Pengairan dan Saliran), Khairul Najib Ibrahim (Jabatan Meteorologi) dan Mejar (PA) Mohd Zairosnizam Mohd Tarmizi (Angkatan Pertahanan Awam Malaysia).


37% kanak-kanak divaksinasi, 66.4% dewasa terima dos penggalak

Sebanyak 1,312,205 kanak-kanak berusia lima hingga 11 tahun atau 37% populasi itu di Malaysia telah menerima dos pertama vaksin Covid-19 menerusi Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, bagi remaja berusia 12 hingga 17 tahun, sejumlah 2,848,821 individu atau 91.6% daripada kumpulan itu telah melengkapkan vaksinasi mereka manakala 2,946,103 atau 94.7% menerima sekurang-kurangnya satu dos vaksin.Sementara itu, sejumlah 15,632,112 individu atau 66.4% populasi dewasa pula telah menerima dos penggalak dan 22,948,963 atau 97.5% lengkap vaksinasi manakala 23,225,157 atau 98.7 peratus telah menerima sekurang-kurangnya satu dos vaksin.Sebanyak 24,254 dos vaksin telah diberikan semalam melibatkan 6,622 suntikan pertama, 818 suntikan lengkap dan 16,814 suntikan dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 68,701,958 dos.Sementara itu, menurut portal GitHub KKM, 37 kes kematian akibat Covid-19 direkodkan semalam dengan Johor merekodkan kematian tertinggi sebanyak 12 kes diikuti Kedah enam kes serta Melaka, Negeri Sembilan dan Selangor masing-masing empat kes.Selain itu, Pulau Pinang merekodkan tiga kes, Sarawak dengan dua kes manakala masing-masing satu kes di Perak dan Sabah.


Kerajaan cadang longgarkan sekatan pergerakan bagi penerima vaksin lengkap

Perdana Menteri Muhyiddin Yassin hari ini berkata beliau sudah meminta Jawatankuasa Khas Jaminan Akses Bekalan Vaksin Covid-19 (JKJAV) untuk mempertimbangkan kelonggaran sekatan pergerakan bagi mereka yang sudah menerima dua dos suntikan vaksin Covid-19.“Program vaksinasi bagi saya mengikut jadual. kita harap dalam tempoh ebebrapa hari ke hadapan, bulan ini atau bulan depan, bekalan vaksin akan bertambah,” katanya ketika meninjau program bakul makanan di bawah inisiatif Prihatin.“Saya minta JKJAV untuk menilai semula bagi mereka yang dapat vaksin dua suntikan upaya mereka akan diberikan kelonggaran kelonggaran sama ada dari segi perjalanan atau pergi ke kedai atau makan di restoran.“Ini petanda supaya kita nak tunjuk bahawa sementara kita menguruskan Covid, kehidupan rakyat akan kembali seperti masa lepas.”Berhubung program bakul makanan, Muhyiddin berkata setakat ini sebanyak RM173.429 juta dibelanjakan untuk bantuan bakul makanan dan memberikan manfaat kepada 9.26 juta penerima.“Sebahagian besar kumpulan sasar, baik dari B40, M40 bahkan T20 turut dimasukkan, kerana ada juga daripada mereka yang terkesan, hilang pekerjaan dan tak dapat teruskan perniagaan.“Yang penting kita dapat salurkan bakul bantuan ini secara adil dan saksama.”Beliau turut mengucapkan terima kasih kepada penyumbang daripada beberapa syarikat yang turut menjayakan program ini dengan sumbangan derma berbentuk wang tunai.“Kita ucap terima kasih kepada badan politik, NGO, badan persatuan yang saya tengok berterusan membantu.“Ini contoh terbaik, dalam kalangan rakyat Malaysia, kita bantu sesama kita, di zaman susah kita sama-sama susah,” katanya.


Kes baru Covid-19 turun di bawah paras 4,000, 21 lagi kematian dilaporkan

Sebanyak 3,455 kes baru Covid-19 dikesan hari ini, menjadikan angka keseluruhan penularan dalam negara berjumlah 222,628, kata Ketua Pengarah Kesihatan Dr Noor Hisham Abdullah.Katanya, sebanyak 3,661 pesakit pulih dan dibenarkan pulang, menjadikan jumlah keseluruhan angka sembuh 173,990 kes.“Selangor kekal mencatatkan kes harian tertinggi iaitu sebanyak 1,145 kes diikuti Johor 708 dan Kuala Lumpur 619 kes,” katanya dalam satu kenyataan.Katanya, kes aktif dengan kebolehjangkitan pula berjumlah 47,847.“Daripada jumlah itu 327 pesakit di tempatkan di Unit Rawatan Rapi termasuk 145 memerlukan bantuan alat pernafasan,” katanya.Noor Hisham memaklumkan terdapat 21 lagi kematian, menjadikan jumlah mangsa yang maut meningkat kepada 791 orang.“Selangor merekodkan 12 kematian, diikuti Sabah (4), Kuala Lumpur (2), Johor (2) dan Kedah (1),” katanyaKatanya terdapat tujuh lagi kluster baru dikesan membabitkan:Kluster Jalan Ragum di Selangor (tempat kerja).Kluster Bukit Rahman di Selangor (tempat kerja).Kluster Parit Jamil Darat di Johor (tempat kerja).Kluster Tapak Bina Jalan Cheras di Kuala Lumpur (tempat kerja).Kluster Taman Muhibbah di Pahang (tempat kerja).Kluster Industri Serkam di Melaka (tempat kerja).Kluster Semarak Bersia di Perak (komuniti).


95.5% dewasa, 81.4% remaja lengkap divaksinasi

Seramai 22,350,755 individu atau 95.5% daripada populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 22,891,163 individu atau 97.8% bagi populasi dewasa pula telah menerima sekurang-kurangnya satu dos vaksin.Bagi populasi remaja, 81.4% atau 2,563,344 individu telah lengkap vaksinasi manakala 87.2% atau 2,745,553 lagi menerima sekurang-kurangnya satu dos vaksin Covid-19.Sebanyak 117,736 dos vaksin diberikan semalam melibatkan 20,013 suntikan dos lengkap, 6,243 menerima dos pertama dan 91,480 pula mendapat suntikan dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 51,591,383.


Bantuan terus diberi kepada rakyat, meski tak melalui ahli Parlimen, kata PM

Perdana Menteri Anwar Ibrahim menegaskan kerajaan menyalurkan semua bantuan terus kepada golongan yang memerlukan termasuk mangsa banjir meskipun ia tidak disalurkan melalui ahli Parlimen.
Mengambil contoh peruntukan RM50 juta untuk keperluan banjir di Johor, Anwar yang juga menteri kewangan menjelaskan ia disalurkan kepada mangsa banjir dan bukannya kepada negeri yang terkesan akibat bencana itu.
“Macam di Johor, RM50 juta diberi kepada yang memerlukan.
Peruntukan Parlimen walaupun belum sampai pada ahli Parlimen, ia (bantuan) sampai ke bawah (rakyat),” katanya kepada pemberita selepas menghadiri Pameran Hari Kraf Kebangsaan 2023 di Kompleks Kraf di Kuala Lumpur, semalam.
Anwar berkata demikian ketika mengulas cadangan Ahli Parlimen Pagoh Muhyiddin Yassin yang meminta kerajaan memberikan peruntukan sekurang-kurangnya RM300,000 kepada semua ahli Parlimen termasuk daripada pembangkang bagi membolehkan mereka menyalurkan bantuan segera kepada mangsa banjir di kawasan masing-masing.
Muhyiddin juga mencadangkan bantuan segera banjir RM50 juta kepada Johor dinaikkan kepada RM100 juta.
Perdana menteri berkata kerajaan akan membelanjakan peruntukan RM50 juta terlebih dahulu dan ia disalurkan terus kepada mangsa banjir tanpa melalui pelbagai peringkat.
“Lagipun kos kita tiada komisen jadi ia terus kepada mangsa. Projek tebatan banjir disegerakan. Sebenarnya kalau ikut di Johor dah cecah hampir RM1 bilion termasuk projek tebatan banjir,” katanya.
Sementara itu, mengenai cadangan peruntukan RM300,000 kepada semua ahli Parlimen, Anwar bersifat terbuka untuk berbincang dengan Muhyiddin.
Anwar yang juga Presiden PKR menempelak dakwaan segelintir Ahli Parlimen pembangkang kononnya kerajaan tidak mengagihkan peruntukan secara sama rata kepada kawasan dan negeri dikuasai pembangkang.
“Bukan tak bagi, projek jalan di kampung macam RM50 juta pun, mereka bising (kata) zalim tidak bagi kepada negeri-negeri (pembangkang). Jadi guna istilah zalim, tidak adil atau guna al-Quran  itu  untuk  ditunggangi puak itu. Projek (negeri) tidak kurang, (kerajaan) tidak potong. Ini hanya tohmahan politik sahaja,” katanya.
Terdahulu, Anwar meluangkan masa kira-kira 30 minit melawat Pameran Hari Kraf Kebangsaan 2023 yang bertemakan “Ini Kraf Malaysia”, berlangsung mulai 1 Mac hingga 13 Mac ini dengan menyasarkan nilai jualan RM16 juta dan kehadiran 185,000 orang pengunjung.


MB Kedah pertahan ucapan, bangkitkan kes liwat dan pengampunan Anwar

Menteri Besar Kedah Muhammad Sanusi Md Nor mempertahankan kenyataannya terhadap Anwar Ibrahim yang dibuat semasa pilihan raya umum tahun lepas, dengan memetik dokumen dan penghakiman mahkamah mengenai kes jenayah lampau membabitkan perdana menteri.
Sanusi didakwa berkaitan ucapannya yang merujuk kepada dua sabitan liwat terhadap pemimpin PKR itu.
Anwar, dalam penyataan tuntutannya, berkata ucapan Sanusi menuduhnya mengambil rasuah, hipokrit, memanipulasi dan penjenayah walaupun pengampunan diraja membatalkan sabitan liwatnya.
Presiden PKR itu menjalani hukuman penjara empat tahun sebelum dibebaskan beberapa hari selepas Pilihan Raya Umum 2018.
Sanusi berkata kenyataannya berdasarkan pengetahuan am tentang pertuduhan yang dikenakan terhadap Anwar pada 1999, setahun selepas pemecatannya daripada kerajaan oleh perdana menteri ketika itu Dr Mahathir Mohamad.
Anwar dijatuhi hukuman enam tahun oleh Mahkamah Tinggi Kuala Lumpur pada April tahun itu.
“Pertuduhan yang dihadapi oleh plantif secara rangkumannya menyatakan bahawa plantif semasa memegang jawatan selaku ahli pentadbiran, telah secara salah menggunakan jawatan awamnya untuk kepentingan peribadi apabila mengarahkan dua pegawai polis berpangkat tinggi untuk mendapatkan empat kenyataan bertulis daripada Azizan Abu Bakar dan Ummi Hafilda Ali yang menyangkal tuduhan salah laku seksual dan liwat terhadap plantif yang bertujuan menyelamatkan plantif daripada rasa malu dan dakwaan jenayah yang bertentangan dengan Ordinan tersebut,” kata Sanusi dalam kenyataan pembelaan yang difailkan bulan lalu.
Sanusi menambah beberapa siri rayuan oleh Anwar untuk membatalkan sabitan itu berakhir dengan kegagalan dengan Mahkamah Persekutuan mengekalkan sabitan itu pada 2002.
Sanusi kemudian mengimbas kembali pertuduhan liwat terhadap Anwar dan bekas pemandunya Azizan Abu Bakar, juga dikenali sebagai Liwat I, yang mana Anwar dijatuhi hukuman penjara sembilan tahun pada 2001.
Beliau berkata walaupun Mahkamah Persekutuan membenarkan rayuan terhadap sabitan liwat, hakim dengan jelas menyatakan pemimpin PKR itu terlibat dalam kegiatan homoseksual.
“Untuk meringkaskan penghakiman kami, walaupun membaca rekod rayuan, kami menemui bukti untuk mengesahkan bahawa perayu terlibat dalam aktiviti homoseksual dan kami lebih cenderung untuk mempercayai bahawa kejadian yang didakwa di Tivoli Villa memang berlaku, kadangkala, mahkamah ini, mengikut undang-undang, hanya boleh mensabitkan perayu jika pihak pendakwaan berjaya membuktikan kesalahan yang didakwa seperti yang dinyatakan dalam pertuduhan, di luar keraguan munasabah, atas keterangan yang boleh diterima dan mengikut prinsip undang-undang yang ditetapkan,” kata Sanusi memetik petikan daripada penghakiman oleh hakim Mahkamah Persekutuan ketika itu Abdul Hamid Mohamad.
Beliau berkata Hamid mengesahkan perkara itu dalam artikel pada 2018, sambil menambah beliau dan panel hakim Tengku Baharuddin membebaskan Anwar bukan kerana mereka tidak percaya beliau melakukan liwat semata-mata tetapi kerana tidak cukup keterangan yang boleh diterima mengikut undang-undang, yang dikemukakan di mahkamah untuk mensabitkannya.
Beliau berkata Anwar, pada 2014, cuba untuk membatalkan petikan itu tetapi gagal.
“Kenyataan tersebut sehingga kini menjadi rekod kekal di dalam keseluruhan Penghakiman Mahkamah Persekutuan terhadap Plaintif berkaitan Pertuduhan Jenayah Liwat I tersebut,” tambah Sanusi.
Pada awal 2014, Anwar gagal dalam rayuannya di Mahkamah Persekutuan untuk membatalkan sabitan bagi pertuduhan liwat kedua, dikenali sebagai Liwat II.
Pengampunan diraja
Anwar dijatuhi hukuman penjara lima tahun bagi pertuduhan itu, tetapi dibebaskan pada Jun 2018 selepas mendapat pengampunan diraja daripada Yang di-Pertuan Agong ketika itu, Sultan Muhammad V.
Sanusi, dalam kenyataan pembelaannya, menekankan beberapa isu mengenai pengampunan diraja.
Beliau berkata Lembaga Rayuan bersidang pada 16 Mei 2018 tanpa kehadiran sekurang-kurangnya dua ahli: peguam negara pada masa itu, Mohamed Apandi Ali dan menteri wilayah persekutuan, yang masih belum dilantik.
Sanusi juga berkata cara pengampunan diraja dikritik oleh bekas hakim Mahkamah Persekutuan Hamid yang mempersoalkan mengapa Agong pada masa itu memberi persepsi bahawa permohonan pengampunan itu akan diluluskan.
Beliau berkata pada Disember tahun lepas, Anwar sendiri memberitahu Dewan Rakyat bahawa beliau dihubungi Agong ketika masih menjalani hukuman penjara.
Sanusi dalam pembelaannya berkata beliau hanya menyatakan apa yang sudah diketahui umum mengenai Anwar, sambil menambah bahawa pengampunan diraja juga khusus untuk Liwat II.
Beliau berkata sebagai ahli politik, Anwar tidak seharusnya bersikap "sensitif" dalam menangani pengkritik, lebih-lebih lagi beliau sendiri membuat apa yang disifatkannya sebagai "tuduhan palsu" terhadap pihak lain.
“Oleh yang demikian, adalah tidak munasabah dan menghairankan untuk seorang politikus seperti plantif yang suka menuduh politikus-politkus lain dengan kata-kata seperti 'penyamun', 'bodoh' dan pelbagai lagi tiba-tiba berasa sensitif apabila parti lawan memberikan komen dan kritikan berdasarkan latar belakang beliau yang sudah diketahui umum,” tambah Sanusi.


Kugiran Coldplay taja mesin perangkap sampah sungai di Malaysia

Meskipun peminat Coldplay masih kempunan menonton persembahan mereka di Kuala Lumpur, projek terkini kumpulan muzik popular dari Britain ini bakal menjadikan Malaysia sebagai lokasi pertamanya.Terkenal dengan lagu antaranya “Fix You” dan “Paradise”, Coldplay baru-baru ini mengumumkan kolaborasi mereka dengan pertubuhan tidak berasaskan keuntungan dari Belanda, The Ocean Cleanup, dalam usaha mencegah sampah dan pencemaran daripada masuk ke laut.Antara pendukung kuat inisiatif hijau dunia, Coldplay menaja mesin memerangkap sampah sungai “Interceptor 005” yang bakal digunakan di Malaysia.“Jika tiada tindakan, mungkin akan lebih banyak plastik daripada ikan di lautan pada tahun 2050. Maka sebab itulah kerja The Ocean Cleanup sangat penting.“Kami bangga menaja Interceptor 005 yang akan memerangkap ribuan tan sampah sungai sebelum sampai ke lautan, “kata mereka dalam satu kenyataan baru-baru ini.Ini adalah “Interceptor” kedua beroperasi di Malaysia selepas Interceptor 002 yang beroperasi di Sungai Klang pada Ogos 2019 lalu.Menurut Pengasas dan Ketua Pegawai Eksekutif The Ocean Cleanup, Boyan Slat, Malaysia adalah negara pertama yang akan menerima Interceptor 005.Ia sedang dibina di kemudahan MHE-Demag di Klang dengan kerjasama firma Finland, Konecranes.Interceptor adalah sebuah teknologi inisiatif The Ocean Cleanup yang mampu memerangkap hingga 100 tan sehari sampah terapung yang dibuang ke dalam sungai sebelum sampai ke laut.Direka khas untuk membendung pencemaran di 1,000 sungai paling tercemar di dunia, Interceptor 005 adalah salah satu daripada dua unit yang dihasilkan dalam siri rekaan generasi ketiga teknologi ini.Turut dikenali sebagai New Moon 1, Interceptor 005 akan terus beroperasi sejurus selepas ia siap dibina menjelang pertengahan tahun ini, jelas Slat dalam sebuah kenyataan.Menurut Slat, sisa plastik dari sungai akan dibawa arus sehingga ke tempat pusaran sampah di tengah lautan, yang mana sampah sarap akan terkumpul di dalam arus berputar itu selama bertahun-tahun.Kekurangan tindakan untuk mencegah pencemaran ini akan meningkatkan kesan buruk terhadap ekosistem, kesihatan dan ekonomi.Sejak 2019, The Ocean Cleanup telah mengumumkan inisiatif Interceptor untuk saluran air tercemar di pelbagai negara seluruh dunia termasuk Indonesia, Republik Dominica, Vietnam, Amerika Syarikat, Jamaica dan Thailand.


Pfizer lebih utama, Sinovac disediakan sebagai pilihan, kata Khairy berhubung PICKids

Vaksin Sinovac bagi kanak-kanak akan disediakan di beberapa pusat pemberian vaksin (PPV) susulan kelulusan bersyarat dari Pihak Berkuasa Kawalan Dadah (PBKD) bagi penggunaannya diumumkan semalam.Bagaimanapun, Menteri Kesihatan Khairy Jamaluddin berkata suntikan vaksin Pfizer kekal sebagai vaksin yang lebih utama bagi digunakan untuk vaksinasi kanak-kanak di bawah Program Imunisasi Covid-19 Kebangsaan bagi Kanak-kanak (PICKids).“Dengan nasihat daripada Pasukan Petugas Khas Imunisasi Covid-19 (CITF), Pfizer masih menjadi vaksin yang lebih utama bagi #PICKids jika anak anda tiada sejarah alahan.“Bagaimanapun, CITF-C akan menyediakan Sinovac di beberapa PPV terhad bagi pilihan ibu bapa yang mengetahuinya,” katanya dalam satu ciapan Twitter hari ini.Semalam, Ketua Pengarah Kesihatan Dr Noor Hisham Abdullah mengumumkan penggunaan vaksin Sinovac akan dibenarkan bagi vaksinasi kanak-kanak berusia lima hinggat 11 tahun sebagai tambahan bagi Pfizer yang diluluskan sebelum ini.Sebelum ini, vaksin tersebut l diluluskan untuk digunakan bagi vaksinasi remaja berusia 12 tahun ke atas.Setakat ini, sebanyak 952,411 atau 26.8% populasi kanak-kanak berusia lima hingga 11 tahun menerima dos pertama vaksin di bawah PICkids.Pada 17 Februari, Khairy berkata kes Covid-19 dalam kalangan kanak-kanak meningkat, dengan 160% peningkatan kes melibatkan mereka yang berusia 12 tahun ke bawah berikutan penularan varian Omicron.Dalam pada itu, pada 25 Februari, Timbalan Menteri Kesihatan Dr Noor Azmi Ghazali berkata masih ramai ibu bapa yang mengambil sikap tunggu dan lihat di mana kadar vaksinasi kanak-kanak lebih rendah dari 10% direkodkan di Sabah, Terengganu dan Kelantan.


Kenyataan ‘KL bukan Ketereh’ Teresa Kok cetus kemarahan peniaga kecil

Kenyataan Teresa Kok di Dewan Rakyat baru-baru ini membantah langkah kerajaan membenarkan orang ramai membuka gerai di Kuala Lumpur mendapat kecaman hebat peniaga-peniaga kecil yang mengatakan ahli Parlimen Seputeh itu tidak sensitif terhadap keadaan golongan berpendapatan rendah terkesan pandemik Covid-19.Kok mempersoalkan langkah Annuar Musa membenarkan penduduk Kuala Lumpur, Putrajaya dan Labuan membuka gerai dan perniagaan kecil di mana-mana kawasan bersesuaian bagi tempoh enam bulan bermula 15 November, mengatakan menteri Wilayah Persekutuan itu ingin menjadikan kota metropolitan itu seperti Parlimen Ketereh.“Saya agak hairan dengan kenyataan dibuat oleh menteri ini kerana beliau seolah-olah nak jadikan Wilayah Persekutuan ini kawasan Parlimen Ketereh di Kelantan yang mana semua orang boleh buka stor, buka meja jual apa apa-apapun di mana-mana tempat,” kata Kok pada Khamis.Kenyataan Kok itu dikatakan senada dengan enam persatuan perniagaan besar, yang mendakwa penjaja tidak mengamalkan tahap kebersihan sepatutnya, dan kewujudan mereka hanya akan menambah lagi masalah tikus di kawasan bandar.Persatuan itu, yang mewakili pemilik pusat-pusat beli-belah, peniagaan pembinaan dan peruncitan turut berkata langkah itu tidak adil kerana mereka perlu membayar lesen dan permit tidak seperti peniaga kecil.Persatuan Peniaga dan Penjaja Bumiputera Kuala Lumpur berkata kenyataan yang dikeluarkan Kok itu menunjukkan pemimpin DAP itu tidak memahami nasib menimpa penduduk miskin di bandar yang tinggal di ibu kota.“Saya agak hairan dengan kenyataan dibuat oleh menteri ini kerana beliau seolah-olah nak jadikan Wilayah Persekutuan ini kawasan Parlimen Ketereh di Kelantan yang mana semua orang boleh buka stor, buka meja jual apa apa-apapun di mana-mana tempat,” kata Kok pada Khamis.Katanya, langkah kerajaan itu amat dialu-alukan kerana merupakan salah satu cara bagi membolehkan penduduk ibu kota mencari sumber pendapatan alternatif, selepas beribu-ribu kehilangan pekerjaan sejak pandemik Covid-19 melanda bermula awal tahun.Mad Jan seorang peniaga kuetiau di Taman Sri Rampai di Wangsa Maju, Kuala Lumpur menyifatkan kelonggaran yang diberikan untuk berniaga membuka ruang kepada semua mencari sesuap nasi selepas dibuang kerja.“Saya tidak nampak akan timbul masalah sebab semua orang mempunyai kelebihan masing-masing dalam menghasilkan apa sahaja makanan yang mereka nak jual.“Jadi tiada istilah persaingan atau berebut pelanggan kerana rezeki masing-masing,” tambahnya.Seorang peniaga burger, Hairul Samsul di kawasan sama berharap semua yang hendak berniaga sentiasa menjaga kebersihan dan tidak mengambil sikap sambil lewa sebagai balasan kepada peluang diberikan.“Jangan bagi orang atau pembeli ‘complaint’ peniaga tak tau jaga kebersihan dan menyusahkan orang,” katanya.Rosli berkata menjadi peniaga kecil masih memerlukan modal untuk menjalankan perniagaan, dan mereka juga perlu memohon lesen serta mematuhi peraturan dan prosedur yang ditetapkan pihak berkuasa.Katanya, masyarakat kota daripada semua kaum patut diberikan peluang sama rata untuk berniaga.“Saya selaku pemimpin persatuan peniaga sendiri sudah berbincang dengan Dewan Bandaraya Kuala Lumpur (DBKL) mengenai tempat yang sesuai buat peniaga kecil yang ingin membuka gerai mereka.”


1,153 kes baru Covid-19, 998 dilaporkan pulih

Sebanyak 1,153 kes baru Covid-19 dikesan hari ini termasuk dua jangkitan import, menjadikan angka keseluruhan penularan dalam negara berjumlah 91,969, kata Ketua Pengarah Kesihatan Dr Noor Hisham Abdullah.Katanya, sebanyak 998 pesakit pulih dan dibenarkan pulang, menjadikan jumlah keseluruhan angka sembuh 76,242 kes atau 82.9%.“Selangor kekal mencatatkan kes harian tertinggi iaitu sebanyak 401 kes atau 34.8% diikuti Kuala Lumpur 281 kes (24.4%) dan Sabah 199 kes (17.3%),” katanya dalam satu kenyataan.Katanya, kes aktif dengan kebolehjangkitan pula berjumlah 15,294  kes.“Daripada jumlah itu 112 pesakit di tempatkan di Unit Rawatan Rapi termasuk 56 memerlukan bantuan alat pernafasan,” katanya.Dukacita dimaklumkan terdapat satu lagi kematian dilaporkan, menjadikan jumlah mangsa yang maut meningkat kepada 433 orang.Terdapat lima lagi kluster baru dikesan membabitkan Kluster Tapak Bina Jalan Zuhrah di daerah Petaling, Selangor; Kluster Keris Residence (Kota Kinabalu dan Tuaran, Sabah); Kluster Jalan Timah (Johor Bahru dan Kulai, Johor); Kluster Brumas (Kalabakan, Sabah) dan Kluster Long Panji (Kota Bharu dan Machang, Kelantan).


Britain jadi negara pertama lulus pil rawatan Covid-19 keluaran Merck

Britain pada Khamis menjadi negara pertama di dunia meluluskan pil antiviral berpotensi menjadi “game changer” yang dibangunkan Merck dan Ridgeback Biotherapeutics dalam usaha memerangi pandemik Covid-19.Agensi Kawal Selia Produk Ubat dan Kesihatan (MHRA) Britain mengesyorkan ubat molnupiravir untuk kegunaan pesakit Covid-19 bergejala ringan hingga sederhana dan mereka yang sekurang-kurangnya mempunyai satu risiko untuk mengalami penyakit teruk seperti obesiti, diabetes berusia dan penyakit jantung.Malnupiravir akan diberikan secepat mungkin berdasarkan ujian positif Covid-19 iaitu dalam masa lima hari gejala muncul, kata MHRA yang memetik data klinikal.Kebenaran penggunaan ubat itu adalah yang pertama menggunakan rawatan antiviral oral, selain menjadi ubat Covid-19 pertama yang akan diberikan secara meluas dalam komuniti.Rawatan untuk menangani pandemik yang telah mengorbankan 5.2 juta di seluruh dunia sebelum ini menumpukan usaha membangunkan vaksin dan program vaksin.Pilihan lain pula termasuk remedesivir dan dexamethasone yang diberikan selepas pesakit dimasukkkan ke hospital.Malnupiravir keluaran Merck itu telah menyaksikan data yang menunjukkan ia dapat mengurangkan setengah risiko kematian atau dimasukkan kes hospital akibat Covid-19. Sementara itu, kumpulan penasihat Amerika Syarikat (AS) akan bermesyuarat pada 30 November ini bagi menyemak data keselamatan dan keberkesanan serta menentukan undian sama ada molnupiravir perlu dibenarkan atau sebaliknya.Pil yang akan dijenamakan sebagai Lagevrio di Britain itu dibangunkan untuk memperkenalkan ralat dalam kod genetik koronavirus yang mengakibatkan Covid-19 di mana ia perlu diambil dua kali sehari selama lima hari.Pengarah Perubatan Perkhidmatan Kesihatan Kebangsaan (NHS) England, Profesor Stephen Powis, berkata ubat terbabit akan diberikan kepada pesakit berisiko tinggi mengalami komplikasi susulan Britain bakal berdepan musim sejuk paling mencabar.Katanya, penggunaan meluas akan menyusul sekiranya ia terbukti secara klinikal dan kos efektif dalam mengurangkan risiko kematian dan kemasukan ke hospital.“Rawatan ini akan segera diberikan kepada pesakit yang pada mulanya melalui kajian supaya kami dapat mengumpul lebih banyak data bagaimana antivirus berfungsi dalam kebanyakan populasi yang divaksin,” kata menteri vaksin United Kingdom, Maggie Throup kepada Parlimen.


Langkah kebelakang jika Shahrizat menang Wanita Umno, kata penganalisis

Kemunculan semula bekas ketua Wanita Umno, Shahrizat Jalil dalam parti itu yang mencalonkan diri untuk jawatan sama dilihat sebagai satu langkah kebelakang, kata penganalisis.
Shahrizat yang pernah menjadi menteri pembangunan wanita, keluarga dan masyarakat itu berbuat demikian kerana “desakan akar umbi”.
Penganalisis dari Universiti Malaya (UM) Azman Awang Pawi berkata, Shahrizat yang kini berusia 70 tahun mahu menghidupkan nostalgia lama, tatkala ketua wanita parti-parti lain dipimpin oleh golongan yang lebih muda dan bertenaga.
"Jika inilah berlaku dan diterima oleh akar umbi Umno maka parti itu akan menjadi parti yang kurang progresif dari segi penampilan calon wanita sedangkan Ketua Wanita Umno (Noraini Ahmad) penyandang ini dikenali sebagai muda, progresif dan meninggalkan imej warlord Umno dan tidak lagi 'bersifat makcik'.
“Ini tentu akan membuka persoalan seolah kelihatannya Umno tidak dapat lari daripada pemimpin-pemimpin lama dan terus bernostalgia.
“Ini tidak baik untuk penjenamaan dan pemugaran serta peremajaan parti Umno jika mahu bangkit dan bergerak ke hadapan," katanya kepada MalaysiaNow.
Sebagai perbandingan, Ketua Wanita PKR Fadhlina Sidek yang juga menteri pendidikan berusia 46 tahun, manakala ketua dewan Wanita PAS Nuridah Mohd Salleh berusia 61 tahun.
Manakala Ketua Srikandi Bersatu Rina Harun berusia 50 tahun dan Ketua Wanita Amanah Aiman Athirah Sabu berusia 51 tahun.
Shahrizat pernah terpalit skandal National Feedlot Corporation (NFC) membabitkan suami beliau, Mohamad Salleh Ismail.
Timbalan Presiden PKR Rafizi Ramli adalah antara tonggak utama pendedahan itu.
Kerajaan pada 2019 menyaman suami dan anak-anak Shahrizat berhubung isu membabitkan nilai lebih RM200 juta.
Shahrizat yang juga bekas ahli Parlimen Lembah Pantai memegang jawatan ketua wanita hampir sedekad, menggantikan Rafidah Aziz pada 2009.
Beliau tewas kerusi Lembah Pantai kepada Nurul Izzah Anwar dalam Pilihan Raya Umum 2008.
Sementara itu, Oh Ei Sun, penganalisis politik Singapore Institute of International Affairs berkata tindakan akar umbi yang mahukan kemunculan pemimpin veteran ialah kerana kesetiaan mereka kepada tokoh yang melabur masa dan tenaga untuk memperoleh kesetiaan itu.
"Ada bintang politik baru dalam parti yang mempunyai sokongan di luar, tetapi mereka tidak meluangkan masa dan teanga untuk mendekati akar umbi parti.
"Mereka menjadi 'meteor politik' yang naik dan turun dengan pantas," katanya.
Azman menjelaskan, keberadaan dalam Umno menjadi motivasi besar untuk beliau kerana boleh dilantik sebagai pengerusi syarikat bukan kerajaan, bersesuaian dengan kedudukan beliau sebagai ketua wanita parti.
Persoalan juga timbul mengenai kesan kehadiran Shahrizat terhadap hubungan dengan parti-parti lain dalam kerajaan.
Bagi Azman, perkara itu sudah pasti.
"Sekiranya beliau mendapat tempat, hubungan dengan Pakatan Harapan (PH) akan menerima impak kerana beliau pernah menjadi sasaran Rafizi," katanya.
Oh pula berkata, selagi Umno dan PH berpegang kepada prinsip “marriage of convenience” dan berkongsi musuh yang sama, perseteruan terdahulu boleh ditangguhkan sementara waktu.